text:
Varon
Marc Terenzi Varon Reatin (par latin Marcus Terentius Varro Reatinus; Rieti, 116 p.d.C. - Roma, 27 p.d.C.) fo un scritôr, poete, filolic, studiôs, storic, politic e gjenerâl antîc roman, un dai omps plui studiâts de sô ete.
Biografie[cambie | modifiche il codiç]
Nassût a Rieti tal 116 p.d.C., al fo rilêf di personaçs innomenâts, come Aç, Eli Stilon e, a Atene, il filosof stoic Antioc di Ascalone. Cuestôr tal 85 e po ancje tribun de plebe, fra l'84 e l'82 si parà in Grecie par scjampâ dal consolât di Mari e Cine. Al fo simpri un sostignidôr di Pompeu, ancje se nol preseà par nuie la sozie cun Juli Cesar, e i vuidà legions te vuere cuintri Sertori (76 - 72), in chê cuintri i pirats (67) e in chê cuintri Cesar (49 - 45); biel che al jere legât in Spagne, tal 49, viodint che la regjon jere aromai tes mans di Cesar e che nol jere cirot, al butà jù lis armis al nemì e po al rivà lì di Pompeu a Duraç, forsit par fâ di missete. Al dispiet de batude te vuere, al mantignì rapuarts cun Cesar, che tal 46 p.d.C. i dè di meti su la prime biblioteche publiche di Rome; po il proget lè in brût pe muart dal ditadôr. Stant che Marc Antoni lu veve in asse, Varon puartà la piel fûr di chei agns borascjôs in gracie de salvifiche intervenzion di August, che i gjavà la proscrizion che i veve mignestrât chel altri. I ultins agns de sô vite i avodà a scrivi, seguintant fin al 27, cuant che al murì.
Lis oparis[cambie | modifiche il codiç]
Varon scrivè libris a scjalârs: plui di sîscent, che a son lâts ducj pierdûts, gjavâts il De re rustica, sîs libris dal De lingua Latina e bocons dai altris scrits. La produzion di Varon je leade soredut a la erudizion e al so tacament ai valôrs de Rome tradizionâl, che j jere unevore afezionât e 'nd' al voleve difindi e stramandâ la culture e la storie Ve une liste dai genars e des oparis plui impuartantis:
- Oparis di storie, che chei plui innomenâts son i Antiquitatum libri (Libris di robis antighis).
- Oparis di storie leterarie, di filologjie e di lenghistiche, come il De lingua Latina (Su la lenghe latine), là che al pratiche la etimologjie cun plui fantasie che suces, e lis Imagines (inmagins), là che al met dongje di dissens di omps innomenâts (leterâts, ma ancje altris) par ognun un epigram esaltatîf e une biografiute.
- Oparis didascalichis, come i Disciplinarum libri (Libris des materiis), che a definirin la division e l'ordin des arts liberâls come che a vignivin studiadis te ete di mieç: si cjapà, cun cualchi modifiche, la sudivision dai libris di Varon, vadì gramatiche, dialetiche, retoriche, gjeometrie, aritmetiche, astronomie, medisine, musiche e architeture.
- Oparis artistichis, come i Logistorici, che a fevelin di morâl cjapant par ogni argument un personaç innomenât come esempli (i titui jerin robis come Cato de liberis educandis, Caton su la educazion dai fis, e no o savìn ben se al inspirà Ciceron pal Cato maior de senectute, Caton maiôr su la veglece, e pal Laelius de amicitia, Leli su la amistât, o se i cjapà lui la pensade), e lis Saturae Menippeae (Saturis menipeis), un estrôs prosimetri di cintcincante libris che al incense i valôrs dai timps passâts, chei de antighe e salde tradizion republicane, cuntun stîl che al torne indaûr a chel aromai lât in vieri des sataris di Eni, cence contâ la riforme di Lucili, che al veve dât al genar un implant ordenât; al contrari, Varon dopre un grum di viers diviers e ancje la prose e un misturot di registris diviers, metint adun peraulis inventadis di lui, antighis, tichignosis, aulichis e triviâls. Al scrivè ancje parodiis di tragediis.
Leams[cambie | modifiche il codiç]
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Varrone, Marco Terenzio, treccani.it


c: text/html

text:
CONTECURTE. Al mancje un Re
“Si steve miôr cuant che al jere vîf il vecjo” al dîs Gaspar tornant al so puest dopo vê cjaminât ator pe cjase.
“Sigûr” i rispuint il camêl, poiantsi tal setiç che i fruts a àn doprât par fâ il desert, “âstu di meti Bepino cun chei ca? Chel al jere un om in gjambe, al veve zirât il mont, a vore fintremai in Egjit e ancje a Parîs mi pâr”.
“Di fat a mi mi a cjolte là tune buteghe sot de tour Eiffel” e fâs la femine che e gucje contente.
“Tu tu sês francese tant che jo napoletan” al riduce il becjar netant la manarie, nol conte là che ti comprin, ma la persone che tu jeris, jo, tant par dîle, o sarès armen”.
“Chei ca invezit a son dome lofios” al fâs Gaspar cambiant discors “lasse stâ che no si inacuarzin che noaltris i corìn ator pal apartament vie pe gnot, ma vêso sintût di ce che a tabaiavin îr sere?”
“No, parcè, di ce àno fevelât?” al domande Melchior sveantsi dibot.
“Dal frutin, di Jesus. A crodin pardabon che lui e Marie a fossin bionts e cui voi celescj, si rindêso cont?”
“Bionts come me?” al riduce il marangon che al à la buteghe dongje des palmis “Ma se nô si jere scuasit ducj de Galilee, dai mo, ma ce vano a fâ a messe, a scjaldâ il banc?”
“Ce vûstu, a son fruts no? Si viôt che a dutrine, invezit di stâ atents, a matein cui Gormiti, al è normâl” ju scuse la sartore.
“Eh no biele la mê parigjine, nol è normâl par nuie e dut câs”, al salte sù Gaspar sustantsi un tic, “che la Madonute e jere bionde pardabon lu à dite Dree, il fi di Bepino che al à passe cuarante agns, migo i canais”.
“Ce âstu di bruntulâ cumò?” i fâs Melchior al camêl che nol tâs mai une.
“No bruntuli, o rumii. O rumii e o resoni”.
“E di ce?”
“Dal fat che e podeve lâ ancje piês. Pense se Dree al vendeve dut. O finivin sparniçâts di ogni bande dopo passe trente agns che o sin insiemit. Al sarà lofio, ma almancul nus ten adun e tal cjalt tant che une famee.”
“Che fûr al sedi frêt, chel no si discut, ma âstu di meti il vieli” i rispuint trancuil Gaspar. “Chel, a noaltris Re Magjos, nus mandave prin tal cjistiel di Erode e daspò nus tirave dongje de capane dì par dì. Puar Bepino al veve une culture, migo come so fi. Cjale ca ce presepi che a àn fat, dut un casin, al è il vincj di Dicembar e noaltris Magjos o sin bielzà rivâts ca di Jesus cu la marcjanzie, dai…”
“A proposit di regâi” e domande une piore dute curiose “ma no jeriso simpri in trê. I tre re dell’oriente?”
Dulà isal chel altri, chel dal aur?”
“Baldassâr” i rispuint Melchior cu la vôs rote “chest an nol ven, i àn cjatade la asme, puarin e no se sintive di viazâ. Da la Persie fin ca jù a son gnots e gnots cence durmî une lûs”.
“Dîs lis robis cemût che a stan Melchior” i fâs il camêl, mastiant une fuee. “Baldassâr al respirave mâl ancje ai timps di Bepino, ma al è simpri vignût istès. La veretât e je che Dree chest an lu à tornât a meti te scjate bruntulant. “Cheste storie dal Re neri tal presepi” al à dite a la sô femine “e je dute une invenzion politiche sâstu? I Re Magjos a jerin blancs come nô, prove domande ator”? ■
di MAURIZIO MATTIUZZA

robotstxt: allowed

filter: keep


text:
INCHIESTE. Tiliment, il Serengeti de Europe centrâl
In Regjon no passe la mozion par slargjâ la protezion dal flum ae aree tra Ciman e Pinçan, parcè che la Zonte regjonâl le vûl tignî buine par altris progjets
Eje une espression te lenghe inglese, doprade za di Chaucer tal 1300, “familiarity breeds contempt”, ce che si cognòs si à in dispresi. Cussì pal Tiliment, che a un ciert pont i forescj a àn batiât “il re dai flums alpins”, “der König der Alpenflüsse”, ma che pe int dai paîs dilunc dal cors al jere tiere sterpe e malfidade, buine par gjavâ claps o cjapâ sù vencs par fâ zeis, o bandonâ machinis di lavâ o rudinaçs.
Ancje par me, che o passavi lis domeniis di Istât intun borc ad ôr dal flum, il Tiliment al jere dome un altri puest dulà zuiâ, lûc di piçulis umiliazions dolorosis cuant che nô canais si coreve discolçs tai claps par butâsi te prime poce, cjalde e fodrade di insets, e jo, frute di citât, no rivavi a stâ daûr dal trop dai miei cusins forgjarins. Ma di fantate, cuant che zaromai o jeri a stâ tal forest e, magari cussì no, a Forgjarie o tornavi da râr, il Tiliment o ai tacât a viodilu cun altris voi. Vignint jù dal cuel di Susans, il bosc si vierzeve di colp prin dal puint dal Ciman, e il Tiliment al jere une vision bibliche, un mâr blanc di grave che si crevave in doi dilunc dal puint, viers de tiere promesse de mê infanzie.
Chê grandiositât, chel salvadi, dute chê aghe e chei claps in moviment, framieç dal salvadi de mont di Ruvigne di une bande e de mont di Prât di chê altre, al è un paisaç che al ferme il respîr. Preservade di un passât di isolament e puaretât di risorsis, tiere di storiche emigrazion, la porzion centrâl dal Tiliment e fevele, o crôt, ae anime di nô furlans, simbul de essence stesse dal Friûl. Il scritôr pordenonês Tullio Avoledo al conte di jessi lât su la mont di Ruvigne par spiegâ a so fi parcè che al veve sintût il dovê di impegnâsi in politiche cul Pat pe Autonomie. «Lu ai puartât là sù, a cjalâ dal alt il Tiliment. O sin restâts cidins a contemplâ la sô potence fragjile; fragjile par vie che e je tes mans de stupiditât, de trascurance e de avaritât dai nestris governants. Al è stât un moment maestôs. Lungje vite al Tiliment e ae nestre tiere, e a nô se o savarìn rispietâ e protezi ce che o vin ereditât e ce che o varìn di passâ aes gjenerazions futuris, cence sintîsi parons, ma custodis umii e grâts».
Al covente, al somee, jessi stâts lontans e nostalgjics come me, o vê la viertidure e la ispirazion di Avoledo, par inacuarzisi che il Tiliment al è un ben grant, lassât in ereditât dai nestris vons e che o varìn di passâ in ereditât ai nestris fîs, tant che vuardians e no parons. No àn mostrât, di fat, di vê cheste vision i conseîrs regjonâi de maiorance che a Triest, ai 26 di Jugn, no àn volût fâ buine la mozion dal Pat pe Autonomie che e domandave di unificâ lis dôs Zonis Speciâls di Conservazion dal cors mezan dal Tiliment, la ZSC “Valle del Medio Tagliamento” a mont dal puint dal Ciman e la ZSC “Greto del Tagliamento” a val dal puint di Pinçan, slargjant la protezion ancje al jet dal flum tra Ciman e Pinçan, sot de mont di Ruvigne: propit chel panorame tant cjâr a Avoledo.
Lis Zonis Speciâls di Conservazion a son areis naturâls ricognossudis impuartantis daûr dai criteris de diretive europeane Habitats (Diretive 92/43/CEE su la conservazion dai habitats naturâi e de faune e flore salvadiis). La individuazion di chestis areis, che tal imprin dal procès di tutele a cjapin il non di Sîts di Interès Comunitari (SIC), e je fate dai guviers locâi, tal câs de Italie dai guviers regjonâi e provinciâi autonoms, che le comunichin ai Stâts membris che a lôr volte le passin, pe aprovazion finâl, ae Comission Europeane. Cemût mai, duncje, la Regjon Friûl-Vignesie Julie aie decidût di escludi de protezion il toc di flum tra Ciman e Pinçan, che al à carateristichis di naturalitât ambientâl e idrogjeologjiche adiriture plui grande dai tocs a pene prin e dopo? A jessi bogns, si podarès dî che la diretive Habitats e domande la protezion di un esempli di habitat, ma no di dut l’habitat intîr, ancje se al somee strani di escludi de protezion propit il toc miôr preservât. A jessi triscj, ma ancje rea-liscj, che il status di ZSC al varès rindût plui dificile la costruzion di infrastruturis tant che une strade tra Pordenon e Glemone, e cheste e podarès jessi ancje la reson daûr de no aprovazion de mozion cumò.
I varis progjets di completament de superstrade Cimpel-Secuals fin a Glemone, come sostignût dal assessôr sacilês Sonego ai timps de zonte Illy, o di costruzion di une gnove autostrade in project financing tra Cimpel e Glemone, come favorît dal assessôr Riccardi sot Tondo, a previodin di fat la costruzion di struturis di grant impat propit te aree golenâl dal Tiliment tra Pinçan e Ciman. In particolâr, la autostrade e sarès passade cuntun tunel sot dal cuel di Pinçan, saltant fûr - extra ZSC - a pene a mont dal puint, scjavalgjant cuntun viadot la confluence tra Arzin e Tiliment, continuant in rilevât fin tal Ciman e traviersant il Tiliment di flanc dal puint atuâl.
Il progjet autostradâl al jere stât metût in bande de Serracchiani, preocupade che il trasferiment di trafic de A4 ae Cimpel-Glemone al varès metût in pericul il plan economic de tierce corsie, ma al è domandât cun urgjence dal president dai industriâi di Pordenon Agrusti, e l’assessôr regjonâl aes infrastruturis Pizzimenti nol dîs di no. Tant plui, al à declarât Agrusti, che il Venit al completarà la costruzion de superstrade Pedemontane venite tra Vicenze e Trevîs dentri dal 2020, e cence autostrade Pedemontane furlane la congjestion di trafic no sarà sostignibile. Agrusti nol dîs però che la Pedemontane Venite, ancje chê costruide in project financing e cumò il cantîr plui grant de Italie, e je stade colpide di une schirie di proviodiments judiziaris, l’ultin ai 4 di Lui cuant che 6 chilometris di galarie a Malo a son stâts metûts sot secuestri - il tierç pe galarie - cheste volte par une ipotesi di fraude: i materiâi doprâts a saressin fûr leç e plui puars di chei di progjet. Ma di là des cuistions di sigurece, se la galarie no vierzarà in timp, i pedaçs no rivaran a cuvierzi i coscj, e lis pierditis - come simpri tal project financing - a saran a caric dai contribuents. Par cumò, Pizzimenti al à anunziât il finanziament di un studi di fatibilitât, par un cost di cuasi 300 mil euros, suntun gnûf colegament tra la SR464 a Secuals e la SS13 e la A23 a Glemone, viert - al à declarât - a dutis lis pussibilitâts viariis (viôt l’articul a man drete).
In ogni câs, i camions direts tal centri-est Europe a puedin no jessi i unics elements di fastidi ae naturalitât dal Tiliment, se a vegnin scoltadis - come che al somee - lis protestis dai Comuns furlans e venits de Basse, Tisane in primis, che a domandin sistemazions idrologjichis tal cors mezan dongje o tal puest di chês programadis a val. Chest al vûl dî in particolâr la costruzion di un sbarament mobil a Pinçan, une struture di ciment largje 150 metris e alte 11, a pene a mont dal puint fûr ZSC. Tal câs di plene, la struture si siere parzialmentri creant un bacin di 18 milions di metris cubis di aghe, tai stes terens dulà che al varès di passâ il viadot de autostrade.
Intant tai paîs de Pedemontane si sta svilupant un moviment simpri plui grant di visitadôrs e turiscj leât al Tiliment. I studiôs di dut il mont a rivin a Pinçan e a Forgjarie zaromai di cuasi 30 agns, di cuant che il cors mezan dal Tiliment al è deventât il model di riferiment pe rinaturalizazion dai flums di gjenar alpin. Chest toc dal flum, di fat - in particolâr la sezion tra Ciman e Pinçan che e reste fûr de ZSC - nol à viodût oparis di regjimentazion dal flus, che al cor libar intun berdei di canâi e isulis di grave (plui di 600 isulis in dut il cors dal flum): un compuartament che al frene la velocitât de aghe, aumentant la sigurece ancje pai insediaments umans. Il merit de popolaritât sientifiche dal Tiliment al va almancul in part al ecolic todesc Norbert Müller, espert di rinaturalizazion di ambients fluviâi e inventôr dal apelatîf “re dai flums alpins”, che tal 1991 al à puartât i siei arlêfs sot de Mont di Ruvigne par un prin laboratori di studi; cumò lis robis si fasin in grant e la Universitât di Erfurt, dulà che al insegne Müller, e organize zaromai dal 2004 un workshop internazionâl anuâl sul Tiliment e i flums alpins che in gran part si ten in zone e che al viôt la partecipazion di 15 universitâts europeanis.
Ma il Tiliment nol è dome un esempli di manuâl di “flum a canâi instreçâts”, ma al è deventât un lûc dal spirt pe int di di là des Alps prin che par chei di chenti. Cuant che la Regjon e progjetave la costruzion des cassis di espansion a val di Pinçan, l’alarme al è partît dal WWF internazionâl, svuizar e austriac in primis (”il panda dai flums”, lu vevin batiât). In chê ocasion, il prin canâl de television todescje al jere saltât fûr cuntun documentari preocupât in prime time, e a ‘nt vevin scrit i gjornâi todescs e austriacs. Cumò, se si metin su Google lis peraulis clâf “Tagliamento” e “fluss”, si scuvierç un mont di articui, programs radio, documentaris, agjenziis di viaç che a ufrissin pacuts turistics di ogni sorte, simpri verts e sostignibii: vacancis in canoe sul Tiliment, in bici sul Tiliment, a pît sul Tiliment, a pît sul Tiliment dome par feminis, Tiliment e bon mangjâ furlan. Vôs di coridôr, infin, a disin che la Unesco internazionâl al tignarès a fâ dal Tiliment une risierve de biosfere plui di ce che i ten la Regjon Friûl-Vignesie Julie.
Ma l’esempli plui interessant al è chel dal carinzian Werner Freudenberger, scritôr, regjist e condutôr televisîf, che al à publicât tal 2017 il bestseller Am Tagliamento: Entdeckungen zwischen Alpen und Adria, une racuelte di 15 itineraris dilunc dal Tiliment, insiorade di un grum di mapis e fotografiis. Werner al à adatât il so libri intun program televisîf, lât in onde sul prin canâl televisîf austriac une domenie di sere. In chel al conte de sô storie di amôr cul Tiliment, di cuant che al vignive jù pe Pontebane par lâ al mâr. Al dîs che il so pont di osservazion preferît al è insom de Mont di Ruvigne: «O pensi che ognidun che si meti li a cjalâ la vastitât dal Tiliment, il re dai flums alpins, al capirà il gno entusiasim. Al è une enorme risierve naturâl, une aree protete europeane, e al è clamât cualchi volte “Il Serengeti de Europe centrâl” par vie dal grant numar di speciis animâls e vegjetâls».
Cualchidun al varà di dî a Werner che al è stât informât mâl. Sot di lui, sot de Mont di Ruvigne, no je une aree protete europeane, parcè che la nestre Zonte regjonâl le vûl tignî buine par altris progjets. ❚
Stefania Garlatti-Costa


text:
Dut un fumaron. No si viodeve nuie. Ti tocjave slungjâ lis mans par stâ in pins. E lis orelis! A sivilavin bessolis. Un tramvai cui frenos di onzi. Scrufuiât ator dal stomi, il cûr al cirive di tignî dûr.
Il cûr, “Cûr miò. O sin dome jo e te. Chei altris a son partîts: voi, orelis; ancje la vôs no rive a vignî fûr”. Cumò o rivi a fevelâ cussì, ma no in chel moment. Nissune peraule. Nissun pinsîr. Lusignis e vonde.
“Ti ten sù jo. Nin cun me”.
Une gote frescje chê vos, frescje e fuarte, come li sôs mans che mi tegnin dongje, sledrosade come che o soi; e il cûr tal mieç. Mi ingrampi intor di lui e mi sint menâ vie dute intun colp. Dute. Almancul cumò o sai di jessi dute, dute interie. O crodevi di no rivâ nancje a fâ un grumut di tocs di me. Invezit vele ca che o soi. L’aiar fresc ta la muse, sui braçs, su lis gjambis: dute. O cîr di dî grazie al om che a mi ten sù, ma o ai come la lenghe sgrifade. Dute sì, ma ancjemò sledrosade, mi pâr.
Ma ce dal diaul isal sucedût? E cui isal chest om che cumò mi pare vie i cjavei da la muse e planc plancut mi fâs distirâ, i pîts adalt poâts suntun morâr. L’inzirli si cuiete.
O sin fûr; fûr tal aiar. Fûr dôs voltis, insome. Al è pôc ce ridi. O dome di ridi, no sai ben. In veretât nol è cussì mâl piardi dut intun colp, no savê plui nuie. Mi ere za sucedût un dos voltis di sveâmi e di no savê nuie altri che di jessimi sveade. “Cui sono? Frute, femine? O ai di lâ a scuele o a vore? Isal cjalt o frêt? Dulà soio?”. Un grun di domandis. Nol jere mâl. Dute la mê vite, come un capot, e stave fûr e spietave di jessi ricognossude. E jo li, distirade, a domandâmi, cence premure, beade, cence vistîts, intune lûs lizere di un soreli cence nom.
E cumò compagn. Volarès polsâ in chest ‘fûr’ cence nom, dongje un om cence nom, che al sta cidìn come me e nol va a movi domandis. O soi fûr. E lui cun me. Ma no, no propit come me. Jo o soi fûr di no sai ce, ma lui al sa. Al sa dulà che o jeri: mi à tirade fûr! Vele la freadure. Pecjât. “Skoda” a disin i sclâfs – e la Skoda mi pâr propit une freadure. Eco. Tant par tignîmi sù.
Po ben. Jo o stoi buine ca. O tâs. Tant o soi dute interie. Mi visi ancje il me nom: Marie. Ce nom! Cuissà ce che pensavin cuant che mal àn dât. Se a mi àn batiade alore forsit a vevin tal cjâf chê vergjin mari di Jesus. Une mari vergjin; ce destin curiôs. Jo no cognòs il me destin ma sigur che al è un destin teren, cuarp di femine su la tiare, propite cheste tiare che mi
clame e mi ten slungjade parsore ancje cumò. Tiare cjalde, tiare dure, tiare bagnade che ti fâs sbrissâ. Tiare mê, che ti cjali e ti cjati za sot la piel.
Puare Marie Vergjin: si sporcjave dome a cjalâle la tiare.
Par me il me nom al è chel da la Marie di Magdala, dome je femine jenfri i dissepui dal Signôr.
Cualchidun al conte che e jere la sô femine… une storie masse terene. Ancje la mê, ma mi visi dome tocs, tocs di musis, tocs che a nasin bon, tocs di vaî, tocs che o ai tacâts intor. Oh, no; di gnûf a tocs, ancje il sintiment. Al è miôr che o tiri flât e o fermi di insumiâmi. Al è mior che o tachi di dulà che o soi cumò: Marie, distirade, cui pîts adalt, un om cidìn dongje e une musiche biele; ma tant biele, sint ca! Mi ven di balâ.
O stevi balant! E chei altris a son ancjemò li a fâ fieste.
Dreci un pôc il cjâf a cirî i voi di chest om. “Scusimi sâtu. No sai ce cje mi è sucedût”. “No vê pinsîr. Stâtu miôr?” “Crôt di sì”. E o crôt di stâ ancjemò miôr cumò che al à fevelât. Al à alc ta la vôs che a mi ten dongje, come prime cu lis mans. Al tire sù tocs ator e ju pee, cun chiste vôs.
“Dimi cemut che tu ti clamis. Jo o soi Sandro”.
“Il me non al è … Magda”.
di M’arias
#106


text:
no par dani ploja no par dani soreli.
Patì cjalt e freit e dutis li tempiestis dal seil al è il nustri distìn.
Vin ciantat li litanis parsè che Tu ti vedis pietat da la nustra ciera.Crist pietat dal nustri pais no par fani pì siors di chel ch'i sin
no par dani ploja no par dani soreli.
Vuei i si'necuarzìn di vèj preàt par nuja, tu ti sos massa pì in alt da la nustra ploja, dal nustri soreli, dai nustris afàns
Crist dulà ch'i sin stas tant vifs da crodi di stà vifs in eterno e che in eterno Tu ti ves di daighi ploja ai nuestris ciamps
cui àia clamat chi zent di un altri mont a puartanu la fin da la nustra vita, vita sensa pretesis, sensa ideai, sensa una gota di ambition
Crist dulà ch'i sin stas tant vifs da crodi di stà vifs in eterno
e che in eterno Tu ti ves di daighi ploja ai nuestris ciamps
Sint se bon odor ch'al sofla dal nustri pais
odor di fen e di erbis odor di fogolar
odor ch'i sintivi di fantassin tornant dal ciamp
Crist pietat dal nustri pais no par fani pi siors di chel chi sin
tu almancul tu ch'i ti vedis pietat ch'i ti fermis il Turc


text:
O soi l’ultin di une grande cjadene. O viôt dute la storie dai miei vons. E jere za tacade prime ma o ai voie di ricuardâle fin dal moment che une sorte di ruie marine e jere deventade indipendente dal stadi di “assidie” ven a stâi une sorte di sac ancorât al fondâl.
La ruie, in milante agns, si trasformà intune sorte di cuardât e po in alc di simil ai ciclostomis, organisims marins cence gramulis che dopo, in altris gjenerazions, a saltarin fûr tant che mutazion vantazose. E vie, come pes che al nade tal mâr e al concuiste la tiere, planc a planc. La piel e devente plui penze e lis palostrighis si mudin in gjambis e in code. Ve l’anfibi che in cetancj agns si mude in retil. Ve il retil che in cetancj agns al mude in mamifar. Lis scaiis si trasformin in pêl. O sin a sessante milions di agns indaûr, aromai. Di une piçule pantiane a saltin fûr altris animâi e, tra di lôr, la simie che e piert la code e si alce deventant un dai antenâts dai oms. E jo o soi l’ultin di cheste cjadene scomençade miliart di agns indaûr. Cun me la cjadene e finìs. No ai voie di replicâmi. La mê vite no à plui sens. Mi butarai dal puint di Dogne.
Ma ve che, un moment prime, ju viôt ducj devant di me, in forme di spirt, in dutis lis mutazions… e mi mandin un messaç mentâl:
“No stâ a butâti jù… o vin fat cetante fature par deventâ te!”
di Checo Tam


text:
Chê altre dì, ai 26 si Setembar, o vin ricuardât ancje tal nestri blog la Zornade europeane des lenghis, che le calcolìn par sigûr une ricorence impuartantone pe Europe e pai siei citadins, stant che e je une di chês che a sclarissin miôr il significât di ce che e je pardabon la Europe «unide te diversitât»
Cun di fat, a tacâ dal 2001, cheste Zornade e je une ocasion particolâr par promovi la cussience di ducj in cont dal valôr dal pluralisim linguistic, dal dirit di cognossi e doprâ plui lenghis e des pussibilitâts di disvilup culturâl, democratic, sociâl e economic che a divegnin propit de cognossince e dal ûs des lenghis.
Cun cheste cussience e cun chescj intindiments, za di un pôcs di agns la Zornade europeane des lenghis e ven memoreade cuntune schirie di events e iniziativis particolârs propit in Friûl, tiere marcade a fuart de presince di plui lenghis.
Ancje pal 2017 la Zornade europeane des lenghis e devente une ocasion di fieste e di riflession, di incuintri e di cognossince, di comunicazion e salacor di rivendicazion, par ce che al tocje chei dirits linguistics che, massime pes personis di chenti di lenghe furlane, slovene e todescje (e plui in gjenerâl par ducj i citadins che a vivin in cheste part de Europe e dal mont), no vegnin ancjemò avonde ricognossûts, promovûts e garantîts.
L’apontament al è par doman, sabide ai 30 di Setembar, di 10 di buinore a 10 di sere tal cûr di Udin, sot de Loze dal Lionel.
Par iniziative de ARLeF, cu la colaborazion di Radio Onde Furlane e cu la partecipazion di tantis istituzions, associazions e altris entitâts che a son espression des comunitâts linguistichis furlane, slovene e todescje dal Friûl, a saran incuintris, spetacui, cines e musiche e si fevelarà di didatiche, editorie e media.
La vierzidure de Zornade e sarà in direte radiofoniche. A tacâ di 10 a buinore si fasarà, juste sot de Loze dal Lionel e sparniçade ator su lis frecuencis de radio libare dai furlans, une edizion speciâl de trasmission di Radio Onde Furlane, Dret & Ledrôs, dute dedicade ai temis dal plurilinguisim e de didatiche plurilengâl, cu la conduzion di Mauro Missana e la animazion di Michele Polo (atôr, marionetist, condutôr e colaboradôr di Radio Onde Furlane, che di agns al lavore intal teatri e intes scuelis). La trasmission e sarà struturade tant che une lezion radiofoniche, cul coinvolziment diret dai students e i intervents dai esperts dal setôr e dai coordenadôrs di Docuscuele, il gnûf Centri di documentazion ricercje e sperimentazion didatiche pe scuele furlane.
La direte radiofoniche e larà di dilunc pe buinore cul Ce fâ?, il program dedicât ai apontaments culturâi in Friûl e inaltrò, e cul Gjornâl Radio di Onde Furlane.
Di misdì e mieç indenant la manifestazion e proviôt la proiezion a cicli continui des produzions video in lenghe furlane fatis cul jutori de ARLeF (cun titui tant che, par esempli, INT/ART, Friûl Revolution, Maman! e Âf Blu…).
A trê al sarà il moment de animazion pai fruts par cure di Daria Miani, cun Maman!: leturis animadis, zûcs, cjançons, laboratoris manuâi e videos, daûr dal telâr de trasmission omonime che e va in onde su Telefriuli.
Di cuatri a sîs e sarà la presentazion di une schirie iniziativis editoriâls e audiovisîfs in lenghe furlane e di altris progjets metûts dongje des comunitâts slovenis e todescjis.
Al sarà ancje il spazi pal cabaret di Caterina Tomasulo, di sîs a siet, e po di siet a dîs si fevelarà di creativitât tes lenghis minorizadis de Europe, cun cualchi anticipazion de edizion di chest an di Suns Europe, che si fasarà sul tacâ di Dicembar tal Teatri Gnûf ‘Giovanni da Udine’.
Cun di plui a saran e i intervents dal rapper Doro Gjat e dal cjantautôr Franco Giordani e tante musiche di scoltâ, inte suaze di une version ‘live’ di Babêl Europe, la trasmission cuindisinâl che su Onde Furlane e presente la produzion musicâl contemporanie tes lenghis di minorance dal continent, de Ocitanie ae Sardegne, dal Paîs Basc ai Grisons, de Corsiche al Gales, dai Paîs Catalans ae Scozie, dai Sami dal Circul Polâr Artic fin ae Grecie Salentine.
Sot de Loze dal Lionel e sarà metude dongje ancje la mostre Furlan Lenghe de Europe
Il program complet si pues leilu culì.


text:
Il Consorzi pe Difese dai Cjistiei Stories dal Friul Vignesie Julie al è stât costituît tal 1968 al met adun cui che al è proprietari, possessôr o che al ten a cualsisedi titul cjistiei e oparis fortificadis di interès storic, come ancje i ents publics teritoriâi e i organisims di valorizazion turistiche che intal lôr teritori a cjapin dentri chei monuments, par une opare comune di protezion, conservazion e valorizazion.
La nostra sede
La Torre di Porta Aquileia faceva parte del quinto circuito murato della città, iniziato attorno alla metà del XIV secolo e concluso poco più di un secolo più tardi; con Porta Villalta, è l’unica superstite delle tredici porte che collegavano la città con gli assi viari e commerciali più importanti. Ospitava l’abitazione del Custode, che aveva il compito di controllare il transito di persone e merci e l’obbligo di assistere alla chiusura e all’apertura della porta.
Con il 1852 la torre viene giudicata inservibile e abbandonata. Dopo i primi interventi di restauro del 1948 e 1960, negli anni ’90 si pensa ad un intervento più complesso che restituisca completa funzionalità all’edificio e che ne permetta una nuova fruizione che confluisce nel restauro del 1998.
Sede
Torre di Porta Aquileia,
Piazzetta del Pozzo 21
33100 Udine
CF 80025260300
Tel 0432-288588
Fax 0432-229790
Codice IBAN
Banca Intesa San Paolo
filiale via Volturno, 18 - Udine
IT 74 M 03069 12307 074004259904
Orari di apertura
Da lunedì a venerdì
dalle 09.00 alle 13.00
Biblioteca
martedì dalle 15.00 alle 19.00
giovedì dalle 9.00 alle 13.00
Visite
Informazioni e prenotazioni:
Tel: 0432 288588 - Cell: 328 6693865
Fax: 0432 229790
e-mail: visite@consorziocastelli.it
I castelli
Osôf »
"Osôf Cjistiel e Fuartece , logade parsore di un cuel, intune campagne sul Tiliment sot des monts, ma tant lontan di chês che no si pues batilu di nissune bande", cussì Jaroni di Purcie...
Glemone »
Dal sigûr za popolade par antîc, Glemone e fo sît di arimanie in ete langobarde e in cheste vieste e je ricuardade tal 611. Nomenade intun document di Oton III dal 1001, tacant dal secul XII la citadele...
Spesse »
La struture architetoniche atuâl dal cjistiel di Spesse di Caprive e je stade prontade daûr dal progjet dal architet triestin Ruggero Berlam che, sul tacâ dal Nûfcent, al intervignì suntun edifici...
Tresesin »
Il paîs di Tresesin, tal non, al memoree un sît roman fat sù a 30 miis (Tricesimum o Tricensimum) di Aquilee, citât tal Itinerarium Antonini Augusti tal tierç secul d. di C. ma probabilmentri che...
Udin »
Il castrum Utini si lu cjate citât pe prime volte dal 983, cuant che al fo regalât dal imperadôr Oton II al patriarcje di Aquilee Rodoalt. Il cjistiel antîc, a partî dal Dusinte sît principâl...
Gurize - Palaç Lantieri »
Chel che i disevin Schonhaus e che cumò al è palaç Lantieri al jere la forestarie dai conts di Gurize e al fo fat sù dongje de puarte de citât logade a Soreli jevât. Il cjistielut al jere indotât...
Purcie »
Cussì il cont Jaroni di Purcie al piture il cjistiel ereditari inte sô Descrizion de Patrie dal Friûl dal 1567: "Purcie Cjistiel e Vile di là dal Tiliment viers Soreli jevât, lontane di Udin...
Tor »
Fat sù sul finî dal secul XIII de antighe Cjase dai siôrs di Prate, sore di un probabil sît di origjine romane, al fo contindût a lunc dal cont di Gurize, dai duchis di Austrie e dai patriarcjis...
Prampar »
Al è probabil che il cjistiel al sedi nassût par controlâ la strade che e colegave lis impuartantis croseris di Tarcint e di Glemone. Viers la metât dal secul XIII al ven infeudât a une famee che...
Albane »
Fat sù intune epoche no individuade di precîs par difindi la val dal Judri, il cjistiel al è nomenât pe prime volte tal 1161 "in villa qui dicitur Albana"....
Dartigne »
Za tal periodi roman imperiâl, al pâr che sul cuel di Sant Martin al fos un insediament fortificât par controlâ la Vie Julie Auguste, e Pauli Diacun al nomene la fuartece tant che ripâr dai Arimans...
Darcjan »
Il cjistiel di Darcjan Disore al jere in origjin dongje de gleseute di Sant Maur, sul ôr dal Cuar, fat sù su lis maseriis di une vile rustiche romane. Intune epoche no ben individuade...
Colorêt »
Ai 4 di Dicembar dal 1302 il patriarcje di Aquilee Otobon de' Razzi al deve facoltât al baron Vielm di Waldsee, viscont di Mels, cavalîr di antighe cjasade sveve, di fâ sù un gnûf cjistiel "de...
Duin »
Il cjistiel gnûf di Duin, di revoc rilkian, par vie che il poete todesc i scrivè lis sôs Elegie Duinesi , al è documentât dal 1363, an che si nomenin pe prime volte i siei doi cjistiei: chel vieri...
Sant Florean »
La iconografie tradizionâl e presente Sant Florean daûr a distudâ un fûc, dispès di un cjistiel, e la crodince popolâr lu met propit a protezion dal fûc. Chest al sugjerìs la presince di un complès...
Castello di Susans (Majano) »
Salacor sede di un catrum roman e daspò fuartece medievâl strategjiche, il cjistiel di Susans al è nomenât pe prime volte tal 1031 tant che " vile de Suzan". Za sot...
Casa Fortificata La Brunelde (Fagagna) »
Il sît, che si cjate za tal 1208 intun inventari dai bens dai di Arcjan, al jere za abitât in epoche romane. Di fat, la domus magna tricanea al è pussibil che e fos fate sù...
Miramâr »
Miramâr des "bianche torri", come che e je memoreade dal Carducci, plui che un vêr cjistiel e je un esempli di residence di princips dal secul XIX, fie di chel stîl ecletic che al fo tant...
Palme »
Il 7 di Otubar dal 1593, aromai pierdude la place fuarte impuartante di Gardiscje, te dì dal XXII aniversari de bataie di Lepant, al fo firmât tal cjistiel di Strassolt li dongje l'at di fondazion de...
Buri »
Il cjistiel al è nomenât pe prime volte tal 1219, cuant che Jacum di Buri al deventà citadin di Trevîs, metintsi cuintri il patriarcje di Aquilee Bertolt; dut câs, za doi secui prime, e je documentade...
Eventi
-
3 luglio 2020
FEDE e TRADIZIONE
Santa Messa Pieve di San Tommaso di Moruzzo - secondo le prescrizioni vigenti dell'emergenza coronavirus
-
12 giugno 2020
Riprendono le Visite Esclusive
-
9 marzo 2020
Castelli Aperti di primavera rinviato a data da destinarsi
-
25 gennaio 2020
Premiazione Concorso Fotografico #castelliaperti19
-
22 novembre 2019
Incontro internazionale su Luigi Pio Tessitori
Udine, 22-23 novembre 2019


text:
Da rest, soi gnove chenti, nol è tancj agns che o soi rivade.
Si viôt subit che soi plui zovine di tantis altris, che a jerin in chest borc di mont prin di me. O ai une biele piel, une muse nete, clare e lustre, cence grispis. E pûr no mi sint biele come chês altris, cu lis lôr grispis che i corin dilunc la muse tant che telis di rai, cui dincj stuarts dentri del bocjis viertis in sfrese, cul lôr cricâ dai vues, dilunc la gnot, dentri dal passâ dal vint. Lôr a àn une bielece che e je come chê di cheste siorute, intant che ancje jê e je daûr a cjalâ chei che a passin: dispes turiscj, che a capitin chi a viodi cadavars di centenârs di agns indaûr o a nulì un parfum cetant vivarôs che al pâr di viodilu, e al è colôr di viole, come la rose che lu regale. Ce biel, a disin lumant il borc, ma jê e pâr no stâ sintîju. E pâr lontane, bessole, in armonie cul mont.
Cuissà ce che e pense, mi domandi simpri. Cuissà parcè che e ven propit chi, dulà che une volte, di sigure, viodint la etât, e vignive a inzenoglâsi, a preâ, a confessâsi, e cuissà, forsit propit chi e varà bussât il so om e saludât pe ultime volte i nonos, o i gjenitôrs… Cuissà…
Ma a son domandis che no an voie di jessi rispuindudis. Se lis fasès a cualchidune des vieris dal paîs, di chês che a jerin chi in tai agns prin che al rivàs l’orcul, forsit, simpri se une si degne di rispuindi a une come me, masse moderne e lizere, forsit o savarès cui che e je la siore, la sô storie, chê de sô famee.
Ma jo no. O ai miôr restâ a cjalâle cussì, inte sô pâs, inte bielece che mi regale, tal cidinôr che e tire dongje, cuant che e stâ sintade sul clap grant, poiade su la sô mace.
Vuê che la mê parone mi à metût sù dôs tendutis gnovis, legris, a rosutis di Vierte, propit denant dai voi, cuant che mi àn viert i scûrs mi parût di viodile ancjemò miôr, la nonute, sintade su ce che al reste de Glesie di Vençon.


text:
ogni tant i mûrs e tirin dongje storiis, cussì tant curtis che si puedin lei ancje lant vie in biciclete. e cussì vivis, di lassâ po ai voi golosâ un the end in dôs pedaladis
— Pieri al ame Anute — puntins — [ bon ! e jê ? ]
— tu sês il gno agnul — [ jê o lui ? … mah ! ]
— la sêstu lade — pont di domande — ti spieti — [ va a cirîle, sù po … ]
— cûr gno — pont esclamatîf e sot il dissen cuntune frece traforant — [ mularie ]
storiutis di nuie. scritis di tant. gnovis di simpri.
ma cuant che o ai let Olghe e ame chei altris, mi è vignût un magon
e pe ultime, îr, o ai scugnût fermâmi e smontâ — Nini puartimi cun te
« La bielece e salvarà il mont » al diseve Miškin, intal Idiota di Dostoevskij. ma al jere mat, chel. nô e savìn che e je dure leâ il biel al profit. il cressi a le justizie. il libar al sacrât. le cussience a le obligazion.
e alore, chest mont, cui puedial salvâlu?
lis feminis! — al à dit Joseph Aloisius R. (prime di deventâ un emerit) e prin di lui Amartya Sen. e dopo José Simões de Paiva Netto, intal Capitâl di Diu: « parcè che lis feminis e son ispiradis dal so sofli » (si viôt che no i è mai capitât di intivâ des velinis. o lis lôr maris intes fulugnis dai concors di bielece).
« ma no, fruts! il mont lu salvarà il spirt di servizi des feminis! — al presintìs Fausti Silvano: che al à studiât par ben dute la Biblie [2] – parcè che nome chel spirt al cognòs il misteri de vite, dut intun cun chel dal amôr ».
bon, se e je cussì, mi plasarès che il spirt al fos chel di Roberta Dapunt [3] cuant che dîs « o crôt intal mont: chel difûr des vetrinis, in zenoglon, a cjalâ dentri… o crôt intai agnui, chei cence alis … o crôt intes frutis vendudis, tal lôr ridi avilît dal sbelet … te bielece, o crôt … inte umile gjonde dai dîs, o crôt … tal semenâ la tiere come segn di gjenerositât viers di jê, o crôt … tal curâ i prâts come at di compassion, cule cussience di sei culi ancje par chest: lontane di rosaris e preieris»
« se ti ven di preâ, jentre in cjamare, siere la puarte e pree in cidin: il Pari che al viôt tal segret, ti sintarà » (Matieu 6, 6).
jo o prei tai borgats berghelons. jenfri blestemes, o prei. intai sudôrs e inte rabie: pe fadie di no rivâ a cressi libar, o prei. intes stradis di un deventà che mi aparten nome a trats. cuant che o soi smorseât dal injust e o rivi istès a crodi inte liberazion. par fâle cu lis mês mans, o prei.
intai vaî, jo o prei. no prei tai murî.
culì cul gno jessi, il gno preâ.
chel altri preâ al è une gjinastiche par tignî in forme la cussience (che mi an dite di vê, par no pierdimi): chê di no podê meretâ il ben, culì, cumò.
o volarès che lis feminis non si contentassin plui di jessi ditis santis. che no volessin plui jessi clamadis buinis. o volarès che lis feminis si inrabiassin, si indeassin, si incagnissin, e lessin in place: maris e fies, morosis e maridadis, nuvicis e moladis, compagnis e diviersis, single e couple, pâr e dispar: plaza de Mayo! cacerolazo! par sfrancjâ l’om dal so maschilisim. vuarî i predis de lôr misogjinie. convertî lis glesiis. divoltâ religjons. salvâ la storie.
si, la tiere plui dal paradîs …
e jo o voi a puartâur le dì, aghe frescje di bevi. e un plat di mignestre cjalde [4] la sere.
dal Passadôr
#272
°°°
[1] « Adoro devote latens Veritas » si lei sule strece dal cuadri.- “Adoro Te devote, latens Deitas” al à scrit invezit Tomâs d’Aquin, intun dai cinc imnis eucaristics, comissionats dal pape Urban IV, pe solenitât di Corpus Domini dal 1264. le diference e je francje.
[2] come pe fie di Iefte (Judiz, Cjapitul 11): so pari le à copade in sacifici a Diu. e di jê non savin nancje il non !
[3] « La tiere plui dal paradîs » di Roberta Dapunt, 1970, poete. e vîf in Alte Badie.
[4] secont mê none, une tace di aghe frescje e un plat di mignestre, proferîts a chel che si cjate in fadie, e jerin segnacui di bon acet e manifestazion dovude di vicinance.
figure di compagnament: Madeline von Foerster Mirabilis, 2002


text:
… int furlane
Parcè, nô furlans, o savin cussì pôc de nestre biele storie?
Salacor par vie che intes scuelis la culture furlane e je considerade une culture di secont ordin, par la cuâl si dâ spazi dome ae culture taliane tant che o savìn avonde pôc de nestre storie, des nestris lidrîs. E cetantis robis che nus disin dal Friûl a son bausiis. Nus contin, par esempli, che Aquilee e sedi stade fondade dai romans, ma no je vere. Di fat i Celts a son rivâts culì passant lis monts, a àn abitat inte nestre plane e a àn fondade – cui che lu ricuarde al è il storic grêc Teopomp – dongje un flum, che lôr a clamavin Achìlis, la citât di Aquilee. I romans le àn fortificade li che, za 500 agns prin di Crist, al rivave il cumierç di une robe che e vignive doprade par fâ corais di femine, che si clamave Ambre e che rivant dal mâr Baltic daspò si imbarcjave par lâ in Grecie dal puart celtic di Achìlis. A dînus de presenze dai Celts inte nestre tiere a son ancjemò i nons cjargnei: Carnia, Carintie, Carniole, Cragn e Carso.
Une storie cetant impuartantone che bisugnarès studiâ a scuele ma che invezit no si studie.
Cumò al è stât butât fûr un libri dal titul “Friulani delle idee. Dieci dialoghi con il Mondo” indulà si sgarfe inte storie dai furlans che a àn mudât il mont cun lis lôr ideis gnovis, jemplant cussì un vueit e fasint cognossî a ducj cuâl isal stât il jutori che o vin dât al mont intîr. Mi soi, però, maraveât di une robe, che intal libri no si fevele di Antonio Mattioni considerât il pionîr dal svol a reazion. Pecjât par cheste piçule mancjance, no tant par vie che si trate di un cividalês ma parcè che e à dât un jutori une vore impuartant pe disvilup dal svol cun i avions.
In ogni câs al è stât fat un pas indenant discuvierzint un biel cantin de nestre culture e nus augurin che chestis robis si studiin ancje a scuele parcè che al è just che i zovins a savedin che a son i fîs di int cetant bule.
Look at… the video: Antonio Mattioni >>
Look at… the photos: Antonio Mattioni >>
😎


text:
Furi Bibacul
Marc Furi Bibacul (par latin Marcus Furius Bubaculus; Cremone, 103 p.d.C. - I secul p.d.C.) fo un poete roman antîc.
La poesie[cambie | modifiche il codiç]
L'antîc studiôs Diomêt nus sigure che al scrivè sataris, ma al dis il stes di Catul, che no lu fasè dal ciert: al varà volût ripuartâsi ai siei epigrams pôc delicâts, là che al le jù pesant cuintri di Juli Cesar, di August, che propite no i nasave, e dal amì Valeri Caton, che al menave atôr parcè che nol veve un bec di carantan; si viôt bel il caratar privât de poesie dai cussì nomenâts poetis gnûfs, che lui al jere un di lôr. Ancje se al jere tal circul, forsit nol rinunzià a poetâ cuntun gust difarent di chel propite tipic di lôr: se al è ver che lui e un ciert Furi Alpin jerin l'istes cristian, che no o sin sigûrs, al fo autôr di doi poems, la Aethiopis, di mitologjie, e lis Pragmatia belli Gallici, su la vuere cuintri i Gals.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Bibaculo, M. Furio, treccani.it


text:
E cres la colaborazion tra Confcumierç, SSM e Comun
In plui di dâsi dongje par planificâ la soste intant des domeniis di Dicembar, Confcumierç, SSM e Comun a lavorin adun par condividi lis informazions sui cantîrs in citât. Un tant al diven de riunion che si è tignude vuê di matine tra i assessôrs pes ativitâts economichis e pe mobilitât, Alessandro Venanzi e Enrico Pizza, e i dirigjents dal mandament udinês de Confcumierç. Par chel che al rivuarde la soste, i autoparcs in struture de citât a restaran vierts…
Polizie locâl, convenzion tra i Comuns di Udin e Reane
Dopo dal Comun di Cjampfuarmit ancje chel di Reane si zovarà dai servizis ufierts de polizie locâl de capitâl furlane. Cun di fat e je stade firmade dal comandant de polizie udinese, Sergio Bedessi, e dal segretari comunâl di Reane, Marco Coiz, la convenzion che cul prin di Dicembar e permet di meti a disposizion un agjent de polizie locâl di Udin al servizi de aministrazion comunâl vicine. Lis funzions davueltis a saran pal plui chês di polizie stradâl e…
Finîts i lavôrs alì dal parc della Rimembranza
Cul meti jù 28 ponts lûs a Led il Comun al à puartât insom ta chestis zornadis il gnûf sisteme di iluminazion publiche dal parc della Rimembranza di viâl Diaz. L’intervento, afidât a AcegasApsAmga, al à vût une spese tor dai 77 mil euros . In plui dai lavôrs dentri dal parc si son zontâts chei su la jentrade ae aree verde di plaçâl Del Din che a àn permetût di restaurâ il prât origjinari.
Fin ai 3 di Dicembar lis candidaturis a “Giovani di Pre.gio”
Al è timp fin ai 3 di Dicembar par presentâ lis candidaturis al premi “Giovani di Pre.gio”, ricognossiment istituît chest an dal Comun par premiâ i fantats e lis fantatis pai risultâts in ambit scolastic, dal volontariât e dal sport. Tre a son lis categoriis dai ricognossiments. Une sezion e je indreçade ai zovins des scuelis secondariis di secont grât de citât. I dirigjents dai istitûts scolastic a puedin proponi i nons di un o doi arlêfs. Une altre sezion…
Cun lunis riunions dal Consei in streaming
Dopo dai esperiments dai ultins agns e dopo vê fat bon il regolament pes ripresis audiovisivis, al è dut a bon par tacâ cu lis diretis in streaming des riunion dal Consei comunâl. La partence e je stade programade par lunis ai 30 di Novembar, a 5 e mieze dopodimisdì. Il servizi al permetarà di fâ viodi in direte lis riunions de Assemblee e des Comissions comunâls e ancje di creâ un archivi dai lavôrs che si puedin viodi sei…
Presentât il program di “Dicembre a Udine”
A son un centenâr i events in program pes fiestis di Nadâl a Udin. La iniziative nomenade “Dicembre a Udine” e je stade presentade îr, ai 26 di Novembar, de aministrazion comunâl. Un centenâr i apontaments in citât tra concierts, spetacui di teatri e di danze, iniziativis pai fruts, mostris, conferencis, presentazions e fiestis intai cuartîrs. A tacâ dal marcjât di Nadâl de Confartesanât in place Sant Jacum dai 4 ai 24 di Dicembar. Duncje, no dome fieste intal centri…
In spedizion i boletins par paiâ la Tasi
Cui 27 di Novembar il Comun al tacarà a mandâ tes cjasis dai citadins i boletins pal paiament dal salt de Tasi che al scjât ai 16 di Dicembar. Il model F24 semplificât za compilât al è compagnât di une note informative e un scheme che al propon ducj i dâts doprâts par calcolâ la impueste. La spedizion a cjase nol è un at dovût, e chel di Udin al è un dai pôcs Comuns de regjon a fâle cun…
Scovacis, il Comun al sosten il panzit ecologjic
Il Comun al judarà cuntun contribût lis fameis che a compraran pai fruts panzits ecologjics lavabii. Inte setemane europeane pe diminuzion des scovacis, che e cole dai 21 ai 29 di Novembar, la Aministrazion e fas partî une iniziative par sbassâ une des sezions di refudums secs plui gruessis e plui dificilis di smaltî. Il panzit nol è dome un element dificil di gjestî intai refudons, ma ancje un grues cost par lis fameis. Doprâ il panzit al puartarès un…
Ai 26 di Novembar la conference “Passi nel mondo”
Cemût vegnie vivude la Zornade internazionâl par la eliminazion de violence su lis feminis intal rest dal mont? A cheste domande rispuindaran doman, ai 26 di Novembar, aes 5 e mieze in sale Ajace (place Libertà), trê continents diferents: Europe, Afriche e Asie par vie da lis testemoneancis di rapresentants di associazions o mediatôrs culturai. Invidadis dentri dal calendari di apontaments di “Passi Avanti”, di fat, a intervignaran la mediatore culturâl Hakiraj Najada e lis feminis de associazion par feminis…
Propueste di leç par promovi il dirit al zûc e al timp libar
E je stade consegnade îr ai conseîrs regjonâi Vincenzo Martines e Silvana Cremaschi la propueste di leç regjonâl su lis Normis par promovi il dirit al zûc, al sport di citadinance e al timp libar. La norme e je stade metude adun de Taule ludiche regjonâl e consegnade îr a palaç D’Aronco dal sindic, Furio Honsell, e di une rapresentance di aministradôrs locâi e di associazions dal teritori. A coordenà il lavôr e je stade la aministrazion comunâl. L’obietîf de…


text:
Grant Dizionari Bilengâl Talian Furlan
Ricercje semplice
Istruzions
La ricercje e ven davuelte ignorant lis maiusculis e i acents presints sedi te striche di ricercje sedi tai lemis. Se par esempli si cîr par furlan pes, tal risultât a vegnin fûr sedi
pes che
pês , e i stes lemis a vegnin fûr ancje se si cîr la peraule
pês .
Cheste funzion e je presinte sedi pe ricercje di peraulis furlanis (par vignî incuintri aes inciertecis che si pues vê te scriture dal furlan), sedi pe ricercje di peraulis talianis (e je utile massime par ciertis peraulis forestis jentradis tal talian, p.e. débâcle o élite).
La ricercje e torne sedi i lemis monorematics (fats di une singule peraule) sedi chei polirematics (locuzions) che a tegnin dentri la peraule cirude. Par esempli, se si cîr
casa jenfri i risultâts si cjataran ancje lis locuzions: ‘a casa mia’, ‘aprire casa’, ‘Casa Bianca’.
Ricercje par bocons
Par cirî un leme o une liste di lemis par bocons, si doprin i metacaratars
* e
? :
*al rapresente une secuence di zero o plui caratars cualsisei (duncje ancje la secuence vueide).
Par esempli, se si cîr par talian
par*a vegnin tornâts ducj i lemis che a scomencin cun
par(parte, parto, partita, …);
se si cîr
*pacea vegnin tornâts ducj i lemis che a finissin cun
pace(capace, pace, rapace, …);
se si cîr
let*raa vegnin tornâts ducj i lemis che a tachin cun
lete a finissin cun
ra(lettera, letteratura, lettura);
?al rapresente un singul caratar cualsisei.
Par esempli, se si cîr par talian
per?a vegnin tornâts ducj i lemis che a scomencin cun
perseguît di une uniche altre letare (pera, pero, però, Perù);
I metacaratars
* e
? a puedin jessi presint sedi in principi de peraule (p.e.
a*), sedi da pît (p.e.
*a), sedi dentri de peraule (p.e.
a*b); a puedin jessi presints plui voltis (p.e.
a*b*) e a puedin jessi cumbinâts (p.e.
a?b*). Par esempli, si pues cirî la secuence
*b?c* che e torne ducj i lemis che a tegnin dentri une
b cun daûr une altre letare, seguide po de
c (abaco, abboccare, …).
Grant Dizionari Bilengâl Talian-Furlan
Si pues cirî intal dizionari ancje in modalitât avanzade. ll GDBtf al è un dizionari progjetât par dâ un servizi di traduzion dal talian al furlan.
La ricercje di un leme dal furlan al talian, partant, e prodûs risultâts che a son di considerâ tant che la inversion dal ordin dai risultâts che a vegnin fûr te ricercje dal leme, cul stes significât, fate dal talian al furlan.


text:
la velocitât dal cambiament de funzion. Pensant ae definizion ca parsore, si viôt come la variazion "h" de funzion
(f(x+h)-f(x)) intun interval di timp e ven confrontade cul valôr "h" dal timp che al è passât tra x e x+h.
Un esempli inte cinematiche e je la espression de posizion di un pont esprimude in funzion dal timp, che par solit si scrîf come x(t). Se cumò o vuelin savê la velocitât di moviment dal pont, o vin di derivâ la funzion de posizion rispiet al timp. Difat, la velocitât e si gjave fûr dividint il spazi par il timp, par cui cjapant la distance percorude (es. x(t+h)-x(t)) e dividintle pal timp passât "h" nus ven fûr la velocitât medie tal interval (t,t+h): se cumò o fasin tindi a zero il timp, ven a stâi cjapin intervai simpri plui piçui di timp, o cjatarin la velocitât istantanee; chest procès al è propi compagn de definizion di derivade.
La rete e je la tangjent ae funzion f(x) tal pont x0
la tangjent dal pont di viste gjepmetric: la derivade di une funzion intun pont A e misure la pendence de rete tangjent al grafic de funzion in chel pont
Une funzion e je diferenziabil intun pont x se e esist la sô derivade in x; par chest une funzion che no je continue in x no sarà diferenziabil, parcè che in chel pont no esistarà la tangjent. Di chê altre bande, nol è sigûr che une funzion continue sedi diferenziabil
La derivade n-esimef(n) di une funzion f e je la funzion che o cjatin derivant par n voltis la funzion f. O fevelin duncje di derivade seconde, derivade tierce e cussì indevant; tal scrivi si doprin in gjenar chescj simbui:
,
,
...
.
Une funzion derivabil no je però par fuarce derivabil n voltis: par esempli, la funzion ca sot e à une derivade prime, ma no à une derivade seconde.
Difat, la derivade di f e je f' (x) = 2 |x|, che no je a sô volte derivabil.
Calcolâsi ogni volte il limit de funzion al puarte vie un grum di timp; par chest in gjenar si doprin lis derivadis fondamentâls: derivadis di funzions semplicis e di ûs frecuent di meti insieme par mieç di regulis di derivazion.


text:
Joibe 2 | Lui 2020 | 943 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
MOSTRE SU PRE ANTONI A VISEPENTE
23 di Setembar 2017
Al va indevant il calendari dai apontaments in memorie di pre Antoni Beline, tal decim aniversari de muart.
Sabide ai 23 di Setembar a Visepente (in comun di Basilian, UD) aes 18.00 li de ex Scuele Elementâr, Vie Duca d’Aosta.
Inaugurazion de mostre su pre Antoni (e restarà vierte ogni sabide des 16.00 aes 19.00 e ogni domenie des 10.00 aes 12.00 e des 16.00 aes 19.00).
Par cure di: Grop amîs di pre Antoni, Comun di Basilian, Comitât Iniziativis Locâls di Visepente.
Chi invezit il PROGRAM COMPLET dai apontaments in memorie di pre Antoni, dai 8 di Avrîl ai 24 di Novembar dal 2017.


text:
- Home
- Search
- A A Sae Ae Ae A C E A A Ae E Azeze Aaaaaaaaaaaaaaaaaaaaaai A I I Aai I Aai I Aaaaaaaaaaaaaª Ae Ae E A Z Po 3 4 Poo3 4 Ce Ae Ae Ae A C Ae Ae C Ae Ezae A C C Aee E Cs Ae Ae A 2019 03 02 16 12a A Sae Aij Ae Ae A C Ezae A C Ez Aae As C A A Ae Ae A Ae Az Ae Ae A C Ae Ae A C E Ae Sc Ez A C Ez A A Sae
Search results for a a sae ae ae a c e a a ae e azeze aaaaaaaaaaaaaaaaaaaaaai a i i aai i aai i aaaaaaaaaaaaaª ae ae e a z po 3 4 poo3 4 ce ae ae ae a c ae ae c ae ezae a c c aee e cs ae ae a 2019 03 02 16 12a a sae aij ae ae a c ezae a c ez aae as c a a ae ae a ae az ae ae a c ae ae a c e ae sc ez a c ez a a sae book


text:
Come prin teme par movi i estris dai nestris Contecurtârs, o di chei che a àn voie di deventâlu, o sielzìn un argoment che o vin doprât za l’an passât e che, a viodi dal numar di contis che nus jere rivât, al veve stiçât une vore lis tastieris.
O stin cjacarant de gnot de vilie dal dì dai Sants, chê che il mont plui merecanizât e consumistic al clame, cun buine pâs storiche e de tradizion, la gnot di Halloween.
Nô di Contecurte, tal dâus chest teme, i tignìn a marcâ che jenfri chei popui che a àn il dirit di celebrâ cheste ricorence al è cence dubi chel dai Furlans.
Se o nin a viodi ce che al è daûr de festivitât cristiane che e cjape dentri ducj i Sants, o scuvierzìn che cheste date e je stade sielte par platâ une ricorence dai popui di riunde celtiche, che a vignivin ben prime dai romans e che a viodevin intal prin di Novembar l’inizi dal an.
Il 31 di Otubar, par chescj nestris antighissims vons, al rapresentave la vignude dal Princip dal scûr “Samhain“, ven a stâi la fin de stagjon cjalde e il començâ di chê frede. Chest il motîf par che si diseve gracie, in chê gnot, a ce che si veve vût dilunc il an.
In bande di chest al jere però ancje il cult dai muarts. I Celts, di fat, a pensavin che in cheste gnot i spirts dai muarts a cirissin di tornâ indaûr a cjolisi une gnove anime, e par fâiu scjampâ a dopravin i stravistiments plui orents e a rindevin lis lôr cjasis fredis e inospitâls.
Ca di no, invezit, ‘nd è une vore di altris usancis, di spes ladis pierdudis, che a ricuardin la gnot di Ognissants. La plui cognossude e je di sigûr che de coce di svuedâ e taiâ par fâi la musate, come chê inte imagjine che o vin metude, e che dopo e vignive lassade sul barcon, cun dentri une cjandele impiade. Ma no si puès dismenteâsi, simpri in teme di muarts che a tornin, la lûs di lassâ impiade fûr di cjase, par che i parincj a cjatin subite la strade, o il puest in taule parecjât, magari cu lis cjastinis, par cui che al torne a cjatânus in cheste gnot, in procession, par che al cjati il bon acet (visantsi, stêt atents, di lassâ un seglot di aghe, che i muarts a àn simpri une vore di sêt).
A dimostrazion di dut ce che us vin pene dit, us visìn ancje di dutis lis sagris e lis fiestis che a vegnin inmaneadis in chescj dîs, ator pe nestre regjon.
Insome, nus pâr che lis ispirazions par scrivi cualchi buine conte di ande gotiche o tenebrose a no si sedin esauridis cun chês scrivudis l’an passât. Par chei che no jerin o che a àn voie di tornâ a leilis us ricuardin che a jerin: Sium de vilie dai Sants, Il Pipinot, La procession e Picjâts.
Se us è restade ancjemò cualchi idee… la direzion di pueste e je chê ca: contecurte@gmail.com


text:
Scolops
I scolops a son une congregazion clericâl catoliche che e à come fin la educazion. Lis lôr scuelis a son pandudis par dut il mont.
L'ordin al fo fondât intal 1597 da Sant José de Calasanz. Intal 1622 al fo ricognossût de Glesie cul non di Ordin dai Clerics Regolârs Puars de Mari di Diu Devotis. De Calasanz al scomençà une ativitât educative di ispirazion cristiane ma no confessionâl. Vierte ancje ai ebreus cence domandai la conversion. Par lâ inte sô scuele no si veve di paiâ.
Ai trê vôts tradizionâi di castitât, puaretât e sotanance al vignî zontât un cuart ven a stâi une premurose cure inte educazion dai fruts puars. Cheste opare e veve di jessi fate di predis. Al dì di vuê l'ordin al à il plui antîc coleç di scuelis popolârs, il Nazareno di Rome, fondât propit di de Calasanz.
Intal 1597, de Calasanz, che al jere membri de Confraternite dai dodis Apuestui, al visità il borc di Trastevere a Rome, e viodint cemût che i frutins a fossin bandonâts e cetant che a jerin ignorants, al vierzè une scuelute inte parochie di Sante Dorotea. Di che scuele a scomençarin lis scuelis devotis. Tancj dai zovins che a forin cun lui a cjaparin i vôts e a tacarin a vivi in comunitât. L'ordin al deventâ une congregazion de Glesie intal 1617 e un ordin veri e propit intal 1622.
"La opare di de Calasanz e cjapâ planc planc simpri plui lustri e e vignì aprovade de Glesie tant che une mission educative mertevule indreçade ai fruts e ai zovins, condividude in une vite religjose in comunitât e fate di personis consacradis a Diu, miôr se predis".
L'ordin al fo dissiolzût su istigazion dai jesuits, che a viodevin i scolops masse sempliçs intal mût di vistî, ma daspò pôcs agns al fo tornât a jessi autorizât di pape Pius IX.
Fin a la ore de sô muart, de Calasanz al lavorâ par ingrandî la congregazion che e veve di vê trê carateristichis:
- meti al prin puest la educazion
- scomençant dai frutins;
- sburtant par la educazion dai puars;
- insegnant la pietât cristiane.


text:
Ludwig van Beethoven
Ludwig van Beethoven (Bonn, 16 di Dicembar 1770 – Viene, 26 di Març 1827) al fo un compositôr e pianist todesc.
L'organist di Bonn[cambie | modifiche il codiç]
Ludwig van Beethoven al nas di Johann van Beethoven (1740 - 1792) e Marie Magdalene Keverich (1744 - 1787), secont di siet fradis. Il pari al jere tenôr inte Capele musicâl de cort di Bonn dal princip di Colonie e al fo il prin mestri di Ludwig; dopo vêi insegnât il pôc che al saveve e vê mostrât il piçul Ludwig come piçul portent in concierts publics, lu afide prin a un tâl Tobias Pfeiffer, so compagn di bevudis, e finalmentri al organist di Cort Aegidius van der Aeden, al violinist Franz Georg Rovantini, cusin di Marie Magdalene e al francescan Willibald Koch. Ma il so prin, vêr mestri al sarà il gnûf organist di Cort Christian Gottlob Neefe, musicist moderni e che al veve studiât cun Carl Philipp Emanuel Bach.
A 12 agns al scrîf lis Nûf Variazions in do minôr, W 63, tal 1783, lis Trê Sonadis W 47. Subite dopo al tache a insegnâ inte cjase di Helene Breuning, vedue di un nobil, che veve bisugne di un insegnant di pianoforte pai soi fîs: al cjate un biel ambient dulà che al si sint libar e a cjase so. Il gnûf protetôr, l'arciduche Maximilian Franz d'Asburc, fradi dal imperadôr Josèf II, al incrès il stipendi al pari Johann, aromai cuasi cence vôs, e al nomene Ludwig secont organist di Cort, cuntun stipendi di 150 fiorins par an. Intal 1789 al visite Viene, dulà che si conte al vedi cognossût Mozart, si iscrîf a la Universitât di Bonn, fondade di pôc, ma al torne dopo pôc a cjase. Tal Lui 1792 Joseph Haydn, il plui grant musicist de ete, al visite Bonn. Dopo il conciert tignût in so onôr, i ven presentât il zovin secont organist di Cort. Beethoven i sune la so Cjantade par la muart di Josef II W 87. Haydn i promet di judâlu a Viene intal studi e intal lavôr.
Inte capitâl dal Imperi e de musiche[cambie | modifiche il codiç]
Rivât a Viene, muart so pari, e scjampât il princip di Bonn par vie dai francês, al piert la jentrade dal pari e la sô. Si da di fâ a sunâ pe nobiltât de capitâl dulà che al à sucès e critichis pe novitâts dal so stîl. Al studie cun Haydn cuntune antipatie reciproche, sei artistiche sei umane. Il so insegnant di chest periodi al è Johann Georg Albrechtsberger (1736 - 1809), organist di Cort mestri de Capele de Catedrâl di Sant Stiefin, e di lui al impare la tecniche dal cuintripont polifonic. Intal 1795 al ten il so prin conciert public, cul Conciert par pianoforte in si bem. maiôr. op. 19, e il Conciert in re minôr KV.466 di Mozart.
I amôrs[cambie | modifiche il codiç]
Intal mai 1799 Beethoven al devente mestri di pianoforte da lis fiis de contesse Anna von Seeberg, vedue von Brunswick, Therese o Thesi e Josephine, e la lôr cusine Gjulie Guicciardi. A cheste ultime i dediche la famose Sunade in do diesis minôr n.14, op. 27 n.2, par pianoforte, clamade Al clâr di lune. Si vuelin ben, ma e je une grande difarence di condizion sociâl. Al à une relazion cun Josephine von Brunswick. Beethoven la viôt prin e dopo che e resti vedue. A jê si pense che i scrivi une letare famosone, "A la imortâl amate", scrite a Teplitz ai 7 di Lui 1812. Al cognòs ancje une zovine taliane, Therese Malfatti, fie dal so miedi .
La sorditât[cambie | modifiche il codiç]
Intal 1798 Beethoven al scomence a vê di fastidiis al sintî, prin nome un cisôr, de orele di çampe fin a che diestre, i fasin calâ la uldide fin a la sô pierdite intal 1818. Tal 1801 al scrîf a un so ami: "…di doi agns o scjampi di dutis lis compagniis parcè che no mi è pussibil dì a la int che o soi sort. Se o fasès un altri mistîr podarès ancje passâ, ma e je une condizion spaventose. Ce disaressino i mei nemîs che no son di sigûr pôcs? Par dâ une idee a teatri o scugne metimi dongje a la orchestre par rivâ a scoltâ i atôrs. Se o mi cjati plui lontan no sint plui i suns plui alts dai struments e des vôs. Te conversazion a no 'ndi è maravee che a sedi int che no si è inacuarte, parcè che o soi svagât e cussì mi contin. A lis voltis pene che fevelin sot vôs, o sint il sunôr cence capî lis peraulis, purpûr pene cualchidun al berle mi dâ un gran fastidi…"
Dal mês di Mai dal 1802 al è par une polse intal paisut di Heiligenstadt, perifarie di Viene, ai 6 di Otubar dal 1802 al scrîf ai soi fradis chel clamât Testament di Heiligenstadt: "[...] La mê disgracie mi fâs dopli mâl parcè che o ven judicât mâl, il gno plasê di stâ tal mieç de int, di fâ bielis resonadis, cun zovevui scambis di viodudis, nol è plui, e cuant che propite si scugne vê a ce fâ cui altris, o stoi in bande di bessôl, vivint come un in esili, se o mi svicini a cualchidun, o ai subite pôre che al si inacuarzi de mê condizion [...] Us auguri une vite miôr e mancul cjarie di afans de mê, racomandait ai vuestris fiis la virtût, nome jê po rindi beâts, no i bêçs [...]".
I agns eroics e la Restaurazion[cambie | modifiche il codiç]
Scomençade tal curt periodi di Heiligenstadt, al finìs la sô Tierce Sinfonie tal 1805, dant publiche esecuzion a Palaç Lobkowitz ai 7 di Avrîl dal 1805. Scrite par omagjâ Napoleon Bonaparte, fi de Rivoluzion francês, che al varès vût di puartâ valôrs dal iluminisim e de democrazie. Cuant si nomene intal 1804 Napoleon I, imperatôr dai Francês, Beethoven mude il titul in Sinfonie Eroiche, scrite par fâ fieste al ricuart di un grant Om. A son agns di ativitât penze e creative, a nassin la Cuarte, Cuinte e Seste Sinfonie, la opare Fidelio, la Messe in Do maiôr, lis Sonadis par pianoforte op. 53 Aurore (clamade ancje Waldstein), op. 54, op. 57 Appassionade, op. 78, op. 79 e op. 81 Les Adieux, il Cuart e Cuinto Conciert par pianoforte, i Trê Cuartets Razumowski op. 59. No i plasin i cortesans, al è dut câs stuziât de fieste che i fasin i potents de tiere, metûts dongje intal 1814 a Viene par disegnâ il destin de Europe, al scrîf la Sinfonie pa vitorie di Wellington, che i rint un grum di bêçs e a la lôr presince, ai 25 di Zenâr dal 1815 al sune pe ultime volte in public il pianoforte intal Cuint Conciert. Tal 1821 al tache a scrivi la None Sinfonie e la Missa Solemnis.
I ultins agns[cambie | modifiche il codiç]
Il 1824 al è l'an des rapresentazions dai siei capolavôrs orchestrai: la Missa Solemnis, a San Pietroburc ai 6 di Avrîl dal 1824, e la None Sinfonie a Viene, ai 7 di Mai, cun bon sucès di critiche ma no di bêçs, dal moment che lis spesis di rapresentazion a supavin dute la jentrade. Tal 1825 al publiche i Cuartets op. 127, 130, 132 e l'an daspò i Cuartets op. 131 e 135. La sô salût, cjamade di mâl di fiât, e va al piês, colpe ancje de sô diete di implant a ûfs e vin. Al vuarìs di une polmonite, ma aromai al è simpri tal jet. Ai 3 di Zenâr dal 1827 al fâs testament, a pro di so nevôt Karl. A son lis ultimis sôs zornadis: ai 23 di març i dan la Estreme Unzion e la zornade dopo al piert i sintiments. Tal daspomisdì dal 26 di Març al mûr. A i son dongje la cugnade, femine di so fradi Johann, e il musicist Anselm Huettenbrenner.
Daspò dal funerâl une procession a compagne la bare al cimitieri Währing di Viene cun plui di 20.000 personis, cun musiciscj. Tra lôr ancje Schubert, che al murirà di li a un an e al sarà sepulît in bande a Beethoven. Un forest che, al viodi tante int, al domandave cui mai al fos il muart, une femine i rispuindè: «Bisugne che lui al vegni propite di un grum lontan par no savê che al è muart il gran gjenerâl dai musiciscj».


text:
THEATRE OF TRAGEDY, LOVE LIKE BLOOD e ATROCITY a sunin intune lezendarie sabide di sere di fin di mai 98 intun imens hangar. Miârs di gotics ur batin lis mans. Dulà si viodial un spetacul cussì? In cualchi univiers paralêl? No. Al Wave-Gotik-Treffen di Lipsia.
E je stade chê la mê prime volte, di bessôl, in tren. Mi vevin stiçât i IN THE NURSERY, vint colaborât cun lôr inte cjançon Biello Dumlo (LP LINGUA). Ancje lôr a varessin sunât alì.
Al festival o ai cognossût tante int ma forsi la persone simbul di chel an a Lipsia e je Tani di Zwickau.
E jere un fregul cjocute.
Intun prin moment no vevi voie di fevelâ cun jê. O capivi pôc il todesc e o stevi cidin. Jê e à insistût, mi à dât une scjassade e jo i ai dit alc par inglês. O vin comunicât cussì, mieç todesc e mieç inglês. E jere la fin de gnot e o vevi frêt. Jê mi à zentilmentri cuviert cul so mantel.
Tal dopomisdì mi à presentât i soi amîs tal camping dongje dal capanon dal AGRA.
Viodude ancje l’an dopo, o ai juste cualchi foto di jê ma no sai ce fin che e à fat. In altris edizions no le ai plui incontrade.
Al AGRA, la domenie di sere, no pues pierdimi i IN THE NURSERY ma prime a sunin altris artiscj mitics dal dark: GITANE DEMONE (ex Christian Death), CLAN OF XYMOX e FAITH AND THE MUSE. E dopo ITN a sieraran i DAS ICH.
O fâs a pene in timp a saludâ i In The Nursery, une vore impegnâts a meti a puest i struments. La lôr cjantante Dolores mi mene li di un dai doi zimui, Nigel, che mi dîs che mi mandarà une email. Prime, par jentrâ tal backstage, o vevi domandât infos al presentadôr “scheletri”: un zovin trucât, alt, cui luncs cjavei ondâts e castagns, cotule e cjalcebraghe cui disens dai vues. Al samee vignût fûr dal film THE ROCKY HORROR PICTURE SHOW. Lu incrosarai un pâr di voltis ancje agns dopo e o stimarai il so mût professionâl di presentâ, simpri cul stes costum; lui al è un instituzion ma no ai mai scuviert il so non.
Dopo i concierts o resti al dance-party fin viers lis cuatri di gnot.
O partìs il lunis di matine cul tren EC Mimara. No ai durmît par doi dîs. Il tren mi puarte vie di chê strane umanitât sudade e puçolente di fum, de jerbe secje di mai, di chel odôr di luianie rustide e di bire, dai tram, de estasi, de euforie, des cuarnamusis cul cjâf di diaul…
Ancjemò une volte si è jemplât il cassetin dai ricuarts de mê ment e, cuant che lu vierç, mi vegnin i sgrisui e o volarès tornâ là.
di Checo Tam


text:
O jerin intun paîs african, il gno om, il nestri piçul di nancje doi agns e jo… O jerin alì pal mâl dal modon: la cjase e veve bisugne dai sieraments parcè che nissune bancje e deve il mutui a cui che nol veve nuie. Il nestri mont furlan lu puartavin dentri il cûr e nol jere facil parâ ju lis bocjadis di marum e dolôr che cierte int e veve dome par nô. Cul nestri piçul o fevelevin furlan e inte “cjase” li che il paron dal cantîr al veve proviodût pal gno om (pantianis che nus cjaminavin sul jet di gnot). Di là dal mûr in bande, o scoltavi a fevelâ umigns cun diviersis cadencis. Cuant che o vin començât a fâ cualchi peraule, riduçant, un di lôr mi ‘ndà contât che a vevin fât insiemit une scomesse di indulâ che o rivavin, su la nestre divignince parcè che il nestri fevelâ no rivavin ni a capîlu e ni a voltâlu. La plui part di lôr e veve pensât e scometût che o vignivin de Barbagje e duncje de Sardegne! I ai contât che o sin furlans e pal timp che o vin vivût cussì dongje a son stâts di une gjenerositât e gjentilece maraveose. Parincj, par talian, al fâs rime cun sarpints ma int, si ben che no cognossude ma di cûr, e sa dâ cul cûr, ancje gjavantsi il pan di bocje, par la anime buine che e je di cjase dentri di lôr. O puartarai simpri intal cûr ognidun di lôr, int foreste taliane ma ancje arabe che a nus àn judâts e fât sintî volûts ben come in famee (come intes fameis di sest…)
di Barbara Battel
#925


text:
Toni e la WII
A pene che WII e TV si jerin cognossûts a jerin deventâts amions.
«Sêstu chel dal scafâl numar disevot?» i veve domandât TV, dute emozionade.
«Sì, o soi jo! Al jere di un biel pôc che ti cjalavi, tal negozi…» al veve rispuindût chel altri.
«Mi plasin une vore lis tôs lusutis, ma soredut il to colôr, come l’arc di Sant Marc, cussì diferent dal neri o dal blanc di dutis chês altris console!»
«Ancje a mi mi plasin lis tôs imagjinis, cussì veris, parcè che mi somee di cjalâ fûr dal barcon».
«Sint ca… ise vere che nô o sin i plui biei e gnûfs di dute la cjamare?» i cisicave dut un dret TV.
«Ma sigûr che o sin i miôr! Pense, o podaressin dominâ la cjamare e sotometi ducj i zugatui».
«Cemût podino fâ?» al veve domandât TV.
«Fasìn cussì: tu tu mostris la reclam dai miei acessoris, cussì al va a finîle che Toni, ingolosît, sa ju fâs comprâ ducj!»
«Ah, va ben… O pues fâlu, ma… a ce ti coventino?»
«Lasse fâ a mi… tu viodarâs che cussì Toni al zuiarà cun nô dut al dì».
Tal zîr di pôc, la cjamare e jere stade sfodrade di garbatui par WII e il fantacin al passave ducj i dîs a rimbambîsi cun lôr.
Cun di plui WII e TV a vevin difondût une infinitât di ondis eletromagnetichis.
Ma intant che chei doi a levin indenant cul lôr plan, intun cjanton de cjamare, PC e i-Phone, gjelôs e rabiâts, si jerin metûts dacuardi e a fuarce di Internet e messagjos a vevin tacât a produzi ancjemò plui ondis.
E jere saltade fûr une vuere, cidine ma violente.
Di fat, WII e TV, par nuie procupâts, grazie ai acessoris, al reclam e ai gnûfs zûcs, a vevin rispuindût cul dopli dal incuinament eletromagnetic.
A levin indevant cussì za di un biel pôc, ma intant, dismenteâts suntune scansie, un libri cun lis pagjinis blancjis, une pene cuasi gnove e un peluche cul pêl fruiât a vevin tacât a cisicâsi…
*** *** ***
Toni, la dì dopo, nancje gjavade la gjachete, al veve tacât WII par finî il livel plui impestât di Super Mario Bros, dulà che al veve di copâ une capasse zigante. Propit in tal moment che al stave par maçâ il mostri, il monitor si jere distudât, deventant dut neri.
Toni, disperât, al veve tacât a di sù di dut e a cjalâsi ator, par cap ce che al jere che nol funzionave.
Parsore de spine de curint al veve viodût un libri, colât sigûr di une scansie, che però e steve une vore lontan.
Ma cemût al varaial fat a rivâ fin ca al veve pensât Toni, e cjalant la librerie al veve viodût un peluche che nol varès di jessi stât in ta chel puest e che al someave lu stes cjalant. Incuriosît, al veve cjapât sù il librie al veve comencât a voltà lis pagjinis: dentri e jere scrite une storie…
Ma viôt ce robis! Ma lis pagjinis di chest libri no jerino blancjis? Al veve pensât come prime robe.
Maraveât, il frut al jere corût subit cui voi a cirî la prime rie.
UN FANTAT CHE SI CLAMAVE TONI…
Strani, il protagonist al à il gno non.
…UNE BIELE Dì AL COMPRE UNE WII…
Viôt ca, propite come me! Ancje jo o ai comprât di pôc la WII!
…LA CONSOLE E JERE DI ULTIME GJENERAZION: IL MODEL “GOLDEN RAINBOW”…
Oh, incredibil! Compagne identiche da la mê!
…PÔC TIMP DOPO E JERE RIVADE UNE TELEVISION IN 3D,
CUL MONITOR FIN COME UN SFUEI DI CJARTE…
E vonde! Ma parcé isal dut cussì compagn di ce che o ai fat jo!?
…CHESCJ DOI GARBATUI A JERIN UNE VORE,
MA UNE VORE PERICOLÔS E TRISCJ…
Ma nooo! I miei a son brâfs e bogns parcè che mi fasin zuiâ dut al dì!
Toni, però, al veve continuât a lei e al veve scuvierzût che WII e TV, dentri da la storie, si jerin metûts dacuardi par dominâ la cjamare a fuarce di ondis eletromagnetichis.
Toni al jere restât splaçât dal savê che ducj i imprescj eletronics a produsevin incuinament invisibil. A chel pont, come un sfolmenât, al veve comencât a voltâ lis pagjinis par rivâ adore a la fin da la storie.
Lis ultimis riis lu vevin sconvolzût!
Toni al veve tacât daurman la curint, però, la prime robe che al veve fat no jere chê di lâ indevant cu la partide, ma e jere stade chê di lâ a distudâ la WII, la television, l’ordenadôr e l’i-Phone.
Procupât ma volenterôs, al veve cjapât i libris di scuole e al veve començât a studiâ come un mat.
In bande di lui, intant, sul libri misteriôs, spalancât li da la ultime rie, al jere scrit:
…E PAR COLPE DI DUT CHEL TIMP PIERDÛT A ZUIÂ,
TONI AL JERE STÂT BOÇÂT.
Scuele Medie di Faedis
Classis 1^ A – 1^ B
#263


text:
Plan par ricualificâ e par meti in sigurece i viâi citadins
La Zonte comunâl e à fat bon un gnûf plan par ricualificâ e par meti in sigurece lis viis plui impuartantis de citât che al pues fâ stât suntune disponibilitât di 1 milion e 120 mil euros. Il progjet dai intervents, prontât dal servizi mobilitât dal Comun, al previôt di tornâ a meti jù l’asfalt sui viâi Trieste e XXIII Marzo. In vie Cividale si tornarà a asfaltâ la trate jenfri plaçâl Oberdan e vie Fruch, intant che su viâl Tricesimo si larà a intervignî inte trate jenfri vie Feletto e plaçâl Donatori del Sangue. Viâl Venezia al sarà invezit interessât di une serie di lavôrs par meti in sigurece la trate jenfri vie Birago e viâl Firenze, là che al deventarà obleatori doprâ il cuintriviâl par podê zirâ a man çampe. Simpri in mert a intervents di sigurece stradâl l’esecutîf comunâl al à decidût di fâ meti cuatri limitadôrs di velocitât su vie Laipacco.


text:
Mateçs
7 coments On Mateçs
-
-
-
Gelo la tô conte e je ispirade dal mont de art, di un laudât artist. Forsit al un mût par no fassi gloti dal nestri provincialisim. Le mê ultime, invezit, si ispire al puar mont furlan che al torne fûr tai miei pinsîrs cun prepotence cumò che deventi vecjo.
-
-
Lussian inte vite al è propit come che tu disis tu: cirì di capî ce che si scuint in ogni robe. Cirì di capi, propit cirì di capì. E no si trate dome di scuele, ma soredut di jessi curiôs e di meti simpri il cûr.


text:
Typos
aubzygomatic, wubzygomatic, dubzygomatic, xubzygomatic, zubzygomatic, aubzygomatic, sybzygomatic, shbzygomatic, sjbzygomatic, sibzygomatic, suvzygomatic, sugzygomatic, suhzygomatic, sunzygomatic, subaygomatic, subsygomatic, subxygomatic, subztgomatic, subzggomatic, subzhgomatic, subzugomatic, subzyfomatic, subzytomatic, subzyhomatic, subzybomatic, subzyvomatic, subzygimatic, subzygkmatic, subzyglmatic, subzygpmatic, subzygonatic, subzygojatic, subzygokatic, subzygomqtic, subzygomwtic, subzygomstic, subzygomztic, subzygomaric, subzygomafic, subzygomagic, subzygomayic, subzygomatuc, subzygomatjc, subzygomatkc, subzygomatoc, subzygomatix, subzygomatid, subzygomatif, subzygomativ


text:
France: minorancis discriminadis, lu dîs ancje la ONU
E je rivade al esam dal Consei dai dirits umans de ONU la informative metude adun de esperte indipendente Gay McDougall, specialiste in teme di minorancis. Intal document si dîs a clâr che il stât francês nol rispiete i dirits linguistics e culturâi des minorancis. Il stât al è obleât a creâ condizions che a favorissin la tutele des minorancis, ma in France chest nol sucêt. Par chest, si lei tal rapuart, a van modificadis lis politichis statâls in teme di minorancis che a àn di jessi concuardadis cu lis comunitâts interessadis. Cundut che il stât francês al à une legjislazion siore par fâi cuintri ae discriminazion, ma no le met in vore cuant che si trate di minorancis. Il prin pas che il stât francês al à di fâ par cambiâ la situazion al è ricognossi che sul so teritori a esistin minorancis nazionâls, linguistichis e religjosis. Daspò – e spieghe la McDougall – il guvier di Parîs al varà di ratificâ i diviers struments normatîfs europeans in teme di dirits des minorancis, tant che la Cjarte europeane pes lenghis regjonâls o minoritariis, la Convenzion cuadri pe protezion des minorancis nazionâls e la Convenzion di difese dai dirits umans e des libertâts di fonde.
Font: Gara, 05/04/08


text:
Lindo al jentrà te stale e si rimpinà sul tiezon, doprant la scjale di fier.
Al veve bielzà preparât il mus, tacât il cjar, e ducj i doi a polsavin tal mieç dal curtîl.
La bestie si parave des moscjis scoreantsi cu la code; cualchi colp al sunave sul riplan dal mieç, scovât di pôc, e netât dai fros, polvar e sclesis. Di adalt, l’om al de une businade, cuinçade di un porco, che e scjassà la place di un paîs inmò cuiet e cidin, in chê cjalde sabide di Lui. Bisugne movisi, al pensà, fasint i conts dal timp che i varessin metût a rivà a Rivignan e di trop che i sarès vanzât par passâ, tornant, ta lis ruinellis a tirâ sù un cuatri fassuts. Simpri che la femine i ves lassât fâ… al pensâ sielzint une bale di stran, e butantle jù pe trombe, dongje dal bo, che al molà, spaurît, une mugulade di fastidi.
Al smontà e al cjamà la bale propit tal mieç dal cjar, di traviers, e al tornà a voltâsi viers la puarte di cjase. Scolastiche e steve jessint propit in chel, e e veve mandât indevant i fruts, che a corevin tant che sfolmenâts viers di lui. Il plui grant al rivave denant, fasint valê la gjambe plui lungje rispiet aes dôs frutis, che cun di plui a pierdevin timp a tirâsi pai cjavei. L’ultin, il picinin, petenât e inflochetât, al steve tal braç di sô mari, cun doi voglons simpri scocolâts. «Sentaisi li!» al intimà Lindo, cjamaintiu sul cjar un ae volte. «E fers e cidins, di no spaurî il mus!»
I piçui a jerin cuinçâts come pipins. Luigjino cuntun golet inamidât dûr come il cret e la gjachetute prestade e botonade strente. Mariangela lu cjalave di sot la pinie, tocjantsi dut un dret il floc blanc che e veve tai cjavei e che le faseve sintî une principesse. I pareve, a ognidun, che chel altri al ves sielt il puest miôr, di sintâsi parsore de bale di stran, e cussì si sburtavin un cul altri, cul cûl, çocantsi cu lis scarpis pene lustradis, che a nulivin di gras. Lussie, invezit, si jere sintade di chê altre bande, dant la schene al mus, cuntune musate rabiose che no si capive di dulà che e rivàs a tirâle fûr.
Se ducj i fruts, in chei agns cetant dongje de vuere, a jerin un tichinin salvadis – vûstu pe educazion, che e mancjave; vûstu pe fan, che ‘nt dere simpri avonde – jê e jere teribile. Tignile ferme al jere impussibil, e cuant che si meteve tal cjâf une robe, di fâ o di no fâ, e rivave cuasi simpri a vêle vinte. Sô agne e jere convinte parfin che e fos striade, tant di puartâle no dome dal plevan, a fâle benedî, ma di fiscâ cussins e materàs par cjatâ e disfâ grops te plume e tai scartòs di blave che ju jemplavin. Chê dì, par convincile a montâ sul cjar, plui che i scufiots a jerin coventadis lis promessis pandudis di sô mari, su ce che e varès cjatât dulà che a vevin di lâ.
«’nd à una grandonone», i veve dit Scolastiche, cimiant, «no tu âs mai viodude une compagne; ma se tu âs voie di stâ cjase…»
A Rivignan, a pearin il mus te ombrene dai morâi, in mieç de place, e a jentrarin ducj tal negozi di Vigji, il fotografo, prin a vê metût sù un studi, tai paîs li ator.
Lindo al jere stât li pôcs dîs prin, a domandâ trop che al costave, e jessint che al leve pandint par dute Talmassons che i siei fîs a jerin i plui biei dal paîs, al veve decidût che cuntune fotografie di picjâ in cjase e mostrâ a ducj, la robe si sarès rinfuarçade inmò di plui. Si usave fâ une foto de famee, in chei agns, e no si veve plui pôre come prin, framieç lis vueris, cuant che cualchi vieli al refudave di metisi in pose, convint che la robe e podès fâi mâl, o che al fos pecjât o opare dal diaul. Il diaul però, in cualchi maniere, al metè il piç: Lussie e veve tacât a vaî.
E vuicave e e bateve i pîts par tiere, cuasit come se e fos in marce. E jere une sene colaudade, la frute lu saveve ben, e ancje se e meteve in cont cualchi pataf, un grant dispendi di vôs e energjiis, e puartave a un sucès cuasi sigûr.
Vigji si tignì lis mans su lis orelis, disperât.
«Cence no la fâs! Cence no la fâs!» e leve scandint la frute, a ogni colp sul paviment.
E dopo mieze ore di chê naine, cuntun rosari di blestemis di so pari – che però no le tocjave nancje cuntun dêt e sot sot des mostacjutis al riduçave – e i patafs di ordinance de mâri, la frute e otignî. Ancje se delicade, e ancje se e veve scrit “non toccare”, suntun biliet di cjarte poiât su la cotule, Vigji si rindè e la tirà jù de grande scansie dulà che e jere poiade, masse cjare par jessi vendude a chê puare int.
Lussie e tirave sù cul nâs, musticade, recitant la sô part fin insomp, ancje cuant che il scat de machine fotografiche al fissà par simpri, tal blanc e neri de imagjine, la sô vitorie: una pipine di siôrs, lustre e petenade, sentade sui zenoi.
Contis dal Ostîr
di Raffaele Serafini
____________
Cheste conte no je une come dutis chês altris, dal Ostîr, e neancje la imagjine, che e je une fotografie autentiche dai siei vons pe bande di mari (agns ’50). E je une conte in anteprime par ducj i contecurtârs che e rivuarde une gnove di bande dal Ostîr che e rivarà intal mês di Setembar o ai prins di Otubar.
Si podarà lei dome chi su Contecurte, e speri che us plasi.
L’Ostîr


text:
«No sai tropis voltis che lu ai viodût passâ chest an culì denant. E sì che o soi a stâ fûr man, sedi dal paîs che di cjase sô», si diseve Berto fevelant di bessôl, viodint di spes Gjiulio passâ di chês bandis.
Berto, nol saveve che a pene finît il paîs, là che la strade e zire par Cjauriâ, di no sai trop timp, un veterinari al veve viert un ambulatori e che al jere par chest che om al passave di spes denant il so porton.
A viodilu cjaminâ dut stuart, cun chê schene drete come un buinç, puar Gjiulio al faseve dûl.
Inte sô vite al veve cognossût dome lavôr. Simpri indenant, cence mai cjatâ un moment di padin. Nancje in chês pocjis oris che al al varès vût di polsâ.
Cemût podevial? Cun chê biele femine che al veve maridade nol podeve di sigûr tirâ il cûl indaûr nancje sot i linzûi: al veve di fâ i straordenaris ancje cun jê.
Par tant che e jere scjaldinose, e contave sô mari, mai une volte che i ves dite a Gjiulio di no.
Tant al è vêr che par dut chel gjoldiment e jere restade plene sîs voltis, cun cuatri fiis, dôi par sorte, restâts in chest mont. A dî la veretât un plui biel di chel altri.
Cussì la vite par Gjiulio e jere stade dome lavôr e fruts di disfamâ e di braçolâ.
Mai une volte che cualchidun al ves viodût chel om, ator pal paîs cu lis mans in man. Simpri a vore o cuntun frut tal braç e magari, tal stes moment, cuntun altri a sachemule.
E cumò che al jere deventât vecjo, invezit di polsâ fasint il nono, lant a spas magari cuntun nevôt pe man, si lu viodeve ator di spes cuntune besteute. Une dì, cuntun cjanut neri, ben tignût pal sguinçâl, un altri dì cuntun blanc, un altri ancjemò cuntun gjatut che al tignive intune sporte e, parfin, une zornade cuntune copasse.
«E sì che i siei fîs e lis sôs fiis di un pieç a jerin lâts fûr di pupil. Cemût che nissun dolôr lu à fat deventâ nono», si domandave Berto, viodintlu passâ cun chês besteutis.
Une domande, cheste, che a Berto, di une vore di timp i balinave tal cjâf, fintremai che, no savint dâsi une rispueste i roseave il bultric.
Ma par sô fortune, une zornade, in gracie che al veve tacât a plovuçâ, e Gjiulio al jere partît cence ombrene, par parâsi da ploie si jere fermât sot la linde dai cops de cjase sô, cuntun dai siei cjanuts.
Viodintlu cun chê bestie, dut bagnât, Berto, nol veve spietât un moment e fasintsi coragjo i veve domandât:
Gjiulio, cemût mai che invezit di vioditi man pe man cun cualchi canai, come che a fasin tancj a la tô etât aromai di nono ti viôt cuasi simpri cuntune besteute? Sacrament o soi curiôs, tu âs di spiegâmal».
Gjiulio, sintude chê domande, dopo vê suiât i vôi, no si sa se de ploie o des lagrimis che i spissulavin jù pe muse, i veve subit rispuindût:
«Berto, par prime robe tu âs di savê che cumò la zoventût e va a durmî cul telefonin No come che a fasevin no, che cuant che a lavin sot des cuviertis a braçolavin par dabon la femine cirint cun jê un fregul di paradîs. Ancje tal jet a mateìn cun whatsup, twitter e altris comedis. Puarets, ni che gjoldin, ni che duarmin, son bogns dome di fracâ su chel folc che ti trai di telefonin. Eco parcè che i fruts tai nestris paîs a nassin un ogni muart di pape e nonos a ‘nd è pôcs.
Ma forsit al miôr cussì. No si pues meti in chest mont canais se nol è ce dâur di mangjâ come che fasevin une volte. Lavôr a nd è pôc e ancje i miei fiis, si è e no che a rivin cuistâsi la bocjade par lôr. Dimi tu Berto, cemût che a podino fami deventâ nono?»
E cjareçant chel cjanut, dut bagnât ancje lui, al veve zontât:
«Mancul mâl che mi àn puartât a cjase chestis besteutis. Son lôr che mi tegnin in vite, che mi fasin compagnie. E cui sa? Forsit il destin al à volût che ur fasedi il nono propit a lôr».


text:
Ogni an, tal mês di Avost si ripeteve la stesse storie. Si ju olmave cuant che a cjapavin la rive sù, daspò de curve clamade de Madone. Cjalantju dal alt si viodeve il movisi di une masse eterogjenie di cjars tirâts da cjavalons grancj e grues, la lôr fuarce e vignive stiçade dal vosonâ gjenerâl, oms e bestiis a cirivin di puartâ in sigûr dut chel piçul e grant mont di fantasie cjamât sui cjaroçons.
Chel dì, un bâr di nui al taponave la culine, dabàs la brume e cuvierzeve la campagne. Paulin al associà dut chel movisi par nuie clâr ae fumate, imberdeant chel daidai cu lis contis dal nono, al crodeve di viodi avanzâ une marmaie barbare cun pichis e alabardis, volint a ducj i coscj espugnâ chel bastion invincibil. A confermâ cheste sô credince al fo ancje il fat che al sintì a berghelâ in forest (so nono Pauli al varès dit: in cravuat).
Par fortune un rai di soreli al slambrà i nui e al dissipà lis fumatis in sante pâs , il vert de campagne si rifleteve tal celest dal cîl. Paulin al viodè rivâ ben altri. Batint lis palmis des mans e cu la bocje vierte al cjalave chê vivarose, asimetriche e lungje carovane che varès puartât in paîs cuindis dîs di baldorie, di lusôr e di ligrie.
E rivavin lis gjostris.


text:
– Driin! Driin!
Al jere agns che il telefon tacât intal mûr da l’ostarie nol sunave.
– Driin! Driin!
Un cidinôr al jere plombât di colp inta stanzie. L’ostîr si stave svicinânt ben planc al tramai che al veve sunât, come che al fos une bombe pronte a scupiâ.
– Pronto! – Al veve dit, ma po dopo un moment, al veve za metût jù.
Ducj lu cjalavin.
Al tremave.
– Driin! Driin!
Dute la int da ostarie a si jere metude ator dal telefon. Il sun al veve cjapât alc di nereôs.
Di daûr il Comissari Rocheton si jere fat strade, sburtant no pôc. Rivât in face a l’imprest, al veve tirât sù il ricevidôr.
– Pronto!
– O vevi voie di domandâ… – La vôs di chê altre bande a jere lontane, flape, spaurose.
– Pronto! Cui isal che al cjacare? Pronto!
Po dopo un moment, Il Comissari al veve metût jù il telefon e si jere zirât viers chei da ostarie.
– Al è sucedût un delit. Cualchidun al à clamât par vê il nestri jutori. A jere une femine, cence flât, la vôs flape, il respîr che planc al murive. Difati a devi jessi muarte.
La platee lu cjalave cui voi spalancâts.
– Cemût si podie savê cui che a jere? – al veve dit Spilot, saltant fûr da schirie di oms.
– No sai – al veve rispuindût Rocheton. – Ma o crôt che nol sedi plui nuie ce fâ. Sigûr cualchidun al devi vê cjapât chê puare femine, pestade e salacor aprofitât di jê e dal so cuarp. Po dopo un colp di pistole, o pûr une curtissade inta schene. Par jê, al è restât juste il timp di rivâ al telefon e fâ un numar a câs, il numar da ostarie. Un fîl di vôs che al domande jutori, il fîl da vite che planc si romp dal dut. Muarte!
Ducj a cjalavin Rocheton. L’ostîr al veve tirât fûr un peçot e si suiave las lagrimes.
Intun trat, si è sintût un colp, e la puarte da ostarie si jere sledrosâde.
Impins su la puarte al jere jentrât cualchidun, dut tabarossât. Une siarpe a taponave la muse fin sore i voi. Une scufe, une istriane.
Ducj si jerin voltâts a cjalâ.
– O cirivi Toni! – Une vôs flape di femine. – O ai clamât plui voltes par telefon, ma cun cheste maladete di grocje al è dificil fasi capî.
– Amîs… – al veve dit Spilot, – Eco sberdeât il câs da la vôs di muart!
di Massim Furlan


text:
Calendari Gregorian
Il Calendari Gregorian al è un calendari proponût dal miedi napoletan Aloysius Lilius e che al cjape il non dal Pape Grivôr XIII, che al firmà la bole papâl par adotâlu. Al dì di vuê al è doprât in dute la Europe ocidentâl e in altris bandis dal mont. Al è une evoluzion dal Calendari Julian, che al veve puartât a un sfasament tra il calendari e lis stagjons. Al è jentrât in vigôr ai 15 di Otubar 1582, zornade che a ven daspò dai 4 di Otubar. A forin duncje gjavadis 10 zornadis par tornâ a jessi juscj cun lis fasis de Lune.


text:
Semenant tal salvadi
5 coments On Semenant tal salvadi
-
-
Lussian, lu stes e faseve mê agne Bine che e cjapave su lis buiacis no dome par tignî nete la strade dal borc, ma soredut par coltâ chel ort plen di claps che e veve indulà che si spacave la schene. Biele conte Galliano.
-
-
Lussian, Nello,
Graciis pai vuestris coments.
La Mariute di Talmo e la agne Bine a vevin la miserie in comun cun Toni il personaç de storie, di sigûr che no jerin i unics a puartassile in spale. Al pararès che a sedin epochis passadis, ma dome al pararès, parcè che cumò o vin altris tips di miseriis.
-
Bepi,
Graciis des tôs peraulis, o crôt che ducj o vin vût une palete plui o mancul compagne in cualchi moment de nestre vite. E brâf tu a capî che ancje une buiace e po deventâ poesie pure, se no, baste cjalâ l’ort di Toni, no ti parial?


text:
di nissun il so lusôr, soredut a lis lisiertis che a jessin a pueste des busis
dai mûrs par scjaldâsi, Lisute, cul telefonut ben stret tes sôs mans come se al
fos une relicuie, si sentave dongje il pin suntune lungje bancje di clap, ben
poiade tal zardin denant de glesie.
al diseve il dotôr e veve pierdude la voie di vivi, la sgrimie, la grinte che
sbulie sot la piel de zoventût.
cuarp sclagn, lunc e malât, e cjatave un
fregul di salustri intes sôs grisis e lungjis zornadis.
cjalantle e capive che a chê frute, di une vore di timp, tal cjâf i balinavin
dome bruts pinsîrs e tal cûr e veve dome lancûr. E dut al jere tacât di cuant che
pai siei sedis agns i vevin regalât un telefonut tant inteligjent che in plui
des telefonadis, al misurave ancje la fiere. E no dome chê: dentri in chel
tramai Lisute e podeve lei il gjornâl, viodi la television, ma soredut cu la sô
imagjinazion e podeve rivâ in ogni lûc di chest mont, lontan o visin che al fos
stât.
propit une maravee, une biele citât, un altri mont dut di scuvierzi.
jenfri chê scjatute fate di veri e di plastiche indulà che e veve cognossûts,
no si sa trops cristians. Forsit plui di
mil.
o viodi se al cambiave colôr chel biel fantat che i veve fat capî che no si
sarès tirade indaûr, se al fos stât li cun jê, e al vès provât a bussâle.
stât la sô ruvine
lade a stâ la dentri, dismenteant il mont vêr che i stave dongje. Indulà che si
mangje si bêf, si lavore, si fevele, si vai e si rît.
dal dut bandonât. Di fat e jere simpri cui dêts sui botons de tastiere di chel
telefonin che la veve pardabon striade.
cole, une fissazion che no i lassave un moment di padin. Nancje in chês pocjis
voltis che si sentave par gustâ cun so nono. Lui che la veve fate cressi cu lis
sôs flabis e braçolantle come une pipine, forsit, al jere l’unic che al varès
podût vuarîle di chê brute malatie: liberâle di chê ossession
pension, di matine a pene sveât, fin prime di indurmidissi al jere simpri tacât
inte television? Si pierdeve dal dut dentri in chel scjatulon indulà che dome
si bale si cjante e si sivile. Par no dî
jenfri chel stes mont che al veve glotude Lisute.
dome la vite vere di ogni dì, ma ancje i ricuarts. Alì che ancje chel puar om
al veve pierdût i siei, come la storie
di chel pin, indulà che ogni dì e leve a sentâsi Lisute. Cui che lu veve
plantât, i nîts di gardelin che tra i siei ramaçs, di frut, al leve a cirî.
storie dai claps su chei mûrs dongje de glesie, ancjemò maglâts dal sanc di
chei partigjans che in timp di vuere a vevin fusilât i todescs une domenie a
pene finide messe grande.
ricuarts. Il so cjâf al jere vueit, ma piês ancjemò nol viodeve plui ce che al
sucedeve ogni dì sot i siei voi: lis stagjons che cambiin, la int che e nas e
che e mûr, lis vueris, che magari cussì no, si fasin simpri plui dongje.Vere,
storiis, no simpri bielis, ma di vite vere: lis medisinis plui potentis par
vuarî di ogni mâl; i imprescj adats par comedâ chest mont che al va simpri plui
indaûr.


text:
Rino Gaetano
Salvatore Antonio Gaetano (Croton, 29 di Otubar 1950 - Rome 2 di Jugn 1981, plui cognossût cul non di Rino Gaetano al fo un cjantautôr talian, une vore cognossût in tai agns Setante.
Biografie[cambie | modifiche il codiç]
Nassût in Calabrie, a dîs agns al va a vivi a Rome, parcè che i siei gjenitôrs a vevin cjatât lavôr come puartîrs in une cjase.
In tal 1974 al publiche il so prin disc, Ingresso libero, ma si fâs cognossi miôr cul 45 zîrs Ma il cielo e' sempre piu' blu.
In tal 1978 al partecipe al Festival di San Remo cun la cjançon Gianna, al rive tierç daûr di Anna Oxa e dai Matia Bazar. Ancje se al rive tierç, Gianna e je la cjançon plui scoltade e al reste al prin puest de classifiche par un grum di timp.
Cjantautôr estrôs, al è cognossût par i siei tescj, ancjemò atuâi, ancje se fasin riferiment a situazions dai agns Setante.
Al jere une vore apassionât di teatri: in tal 1981, al recità in tal Pinocchio di Carmelo Bene.
La sô muart e fo dramatiche: ai 2 di Jugn dal 1981, la sô machine, une Volvo 343, e va cuintri un camion in te vie Nomentane, a Rome, dongje la crosere di vie XXI di Avrîl. I socors a rivin daurman, ma al ven refudât di cinc ospedâi. Al murì cussì a nome trente agns, cualchi dì prime dal sô matrimoni.
Al polse in tal cimiteri monumentâl dal Verano, a Rome.
Il prin libri su di lui, al ven scrit in tal 2001.
Discografie[cambie | modifiche il codiç]
- 1974 - Ingresso libero
- 1976 - Mio fratello e' figlio unico
- 1977 - Aida
- 1978 - Nuntereggae piu
- 1979 - Resta vile maschio,dove vai?
- 1980 - E io ci sto
- 1981 - Q concert (cun R.Cocciante e New Perigeo)
Leams esternis[cambie | modifiche il codiç]
- (talian) - Rino Gaetano.it - Il sît uficiâl
- (talian) - Rino Gaetano.net - La prime biografie uficial
- (talian) - Biografie critiche su Ondarock.it
- (talian) - Biografie critiche su Biografie.it
- (talian) - Sît amatoriâl
- (talian) - Sît amatoriâl
- (talian) - "Una casa per Rino" - Festival musicâl di Crotone
- (talian) - "E io ci sto" - Rino Gaetano Day di Rome


text:
Joibe ai 14 Avost, h 21:30
Compagnie teatrâl “Clâr di lune” di Bertiûl
Atôrs Manuela Bulfon - Ivanna Chiarotto -
Renzo De Gobba - Nada Di Tommaso -
Alberto Fabello - Elisa Fantino - Flavia Mascherin -
Ida Pin - Franco Toniutti
Tecnic Stefano Malisani
Assistent regjist Elisa De Monte
Regjie Loredana Fabbro
Anguriade in companie
Par l’aromai apontament tradizionâl di Feravost tal curtîl dai Colonos, un dai grups teatrâi plui vivarôs da la sene amatoriâl in lenghe furlane al propon la sô ultime creazion, dute gags e situazions di ridi. Tra senadis, personagjos no spietâts, comportaments stramps e progjets sorprindints si scuvierç che insom no simpri dut al è cemût ch’al somee. Rivarano lis nestris (cinc gnecis) a caparâsi l’ereditât golose dal barbe vedran, che cuntun colp di mat al volarès lâ tal forest cu l’amie cognossude intune balere?
miercus ai 30 _ h 21:00
Conference-spetacul
sabide ai 2 _ h 21:00
Mostre di art contemporanie
La pratiche, miôr da la gramatiche
lunis ai 4 _ h 21:00
Serade di testemoneancis
joibe ai 7 _ h 21:00
Concert
sabide ai 9 _ h 21:00
Serade par un film
lunis ai 11 _ h 21:00
Serade di spetacul cun premiazion
joibe ai 14 _ h 21:30
Spetacul teatrâl
joibe ai 21 _ h 21:00
Concert / prime assolude
sabide ai 23 _ h 16:30
Incuintri-event a Ravasclêt
lunis ai 25 _ h 20:30
Incuintri cun Philippe Daverio
miercus ai 27 _ h 20:30
Proiezion film
sabide ai 30 _ h 18:00
Conference-concert
Crisi da l’art o gnovis stradis par l’art?
domenie ai 31 _ h 11:00
Dibatit / Presentazion catalic
Provis viertis di culture furlane
martars ai 2 _ h 20:30
Serade di progjets culturâi
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Calpurni Sicul
Tît Calpurni Sicul (par latin Titus Calpurnius Siculus; I secul) fo un poete roman antîc.
La viteModifiche
Il non Sicul podarès volê dî che al nassè in Sicilie, ma al podarès ancje rapuartâsi al stîl de sô poesie, chel bucolic, che si inspirave a chê dal siracusan Teocrit. O savìn che al vivè sot Neron, parcè che tai siei viers lu incense ben.
La poesieModifiche
Il stîlModifiche
Calpurni tire fûr la vecje poesie bucoliche di Virgili, coerent cu la recuperazion dal classic dal timp di August che si cirive di fâ al timp di Neron, che lui al incensà tes sôs egloghis. Dal periodi di Neron al supave ancje il patetisim, che lu uçave a cjantâ l'amôr in maniere sintimentâl e no dome pal martueri che al dà, come al faseve Virgili, e il gust pai colôrs vîfs, che lu svicinave plui che a Virgili a Teocrit, che come lui i plaseve dipenzi piçui particulârs (Virgili invezit al veve miôr sugerî).
Lis oparisModifiche
Al scrivè une ricolte di siet egloghis, cuntun implant che al somee inspirât aes Georgichis di Virgili. No si sa ben se tribuî a lui un altri pâr di egloghis, che a àn il so stîl patetic e vîf di colôrs, e une Laus Pisonis (Laut di Pison), là che va a cirî in chest Pison, che forsit al è chel che po al tramà par copâ Neron, un protetôr.
BibliografieModifiche
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternisModifiche
- Calpurnio Siculo, Tito, treccani.it